RO Jurnalul Oficial al Uniunii Europene L 97/21

Numai textele originale CEE–ONU au efect juridic în temeiul dreptului public internațional. Situația și data intrării în vigoare ale prezentului regulament ar trebui verificate în ultima versiune a documentului de situație al CEE/ONU TRANS/WP.29/343, disponibil la următoarea adresă: http://www.unece.org/trans/main/wp29/wp29wgs/wp29gen/wp29fdocstts.html.

Regulamentul nr. 129 al Comisiei Economice pentru Europa a Organizației Națiunilor Unite (CEE/ONU) – Dispoziții uniforme referitoare la omologarea sistemelor îmbunătățite de siguranță pentru copii utilizate la bordul autovehiculelor (ECRS - Enhanced Child Restraint Systems)

Include toate textele valabile până la:

Suplimentul 2 la versiunea originală a regulamentului– Data intrării în vigoare: 10 iunie 2014

CUPRINS

REGULAMENTUL

1. Domeniul de aplicare

2. Definiții

3. Cererea de omologare

4. Marcaje

5. Omologarea

6. Specificații generale

7. Încercări

8. Rapoartele de încercare pentru omologarea de tip și calificarea producției

9. Calificarea producției

10. Conformitatea producției și încercări de rutină

11. Modificarea și prelungirea omologării unui sistem de siguranță pentru copii

12. Sancțiuni pentru neconformitatea producției

13. Încetarea definitivă a producției

14. Informații pentru utilizatori

15. Denumirile și adresele serviciilor tehnice responsabile pentru efectuarea încercărilor de omologare, precum și ale autorităților de omologare de tip

ANEXE

1 Comunicare

2 Exemple de mărci de omologare

3 Dispunerea aparaturii pentru încercarea de rezistență la praf

4 Încercarea la coroziune

5 Încercarea la abraziune și la microalunecare

6 Descrierea căruciorului

7 Curba decelerației sau accelerației căruciorului ca funcție de timp

8 Descrierea manechinelor

9 Încercarea la impactul frontal cu o barieră

10 Procedura de încercare la impactul din spate

11 Organigrama procedurii de omologare de tip (diagrama ISO 9002:2000)

12 Controlul conformității producției

13 Încercarea materialului de absorbție a energiei

14 Metoda de definire a zonei de impact a capului la dispozitivele cu spătar și la dispozitivele orientate cu spatele la direcția de mers prin definirea dimensiunii minime a aripilor laterale

15 Descrierea condiționării dispozitivelor de reglare montate direct pe sistemele de siguranță pentru copii

16 Dispozitivul specific de încercare a rezistenței la tracțiune a unei catarame

17 Stabilirea criteriilor de performanță

18 Dimensiunile geometrice ale sistemelor de siguranță pentru copii i-Size

19 Volumele de evaluare pentru tijele de sprijin și pentru picioarele tijelor de sprijin i-Size

20 Lista minimă a documentelor necesare pentru omologare

21 Dispozitive de aplicare a sarcinii

1. DOMENIUL DE APLICARE

Prezentul regulament se aplică (în faza 1) sistemelor de siguranță pentru copii integrale universale ISOFIX (i-Size) și sistemelor de siguranță pentru copii integrale „ISOFIX pentru vehicule speciale” destinate pasagerilor copii din autovehicule.

2. DEFINIȚII

În sensul prezentului regulament,

2.1. „sistem de siguranță pentru copii” (SSC) înseamnă un dispozitiv în care poate fi așezat un pasager copil în poziția șezut sau culcat cu fața în sus. Acest dispozitiv este conceput astfel încât să diminueze riscul de vătămare a utilizatorului în caz de impact sau de decelerare bruscă a vehiculului, prin limitarea mobilității corpului copilului.

2.2. „tip de sistem de siguranță pentru copii” înseamnă un sistem de siguranță pentru copii care nu diferă în privința unor aspecte esențiale, precum: categoria în care sistemul de siguranță este omologat de tip; designul, materialul și construcția sistemului de siguranță pentru copii. Sistemele de siguranță pentru copii convertibile sau modulare nu trebuie să difere în ceea ce privește designul, materialul și construcția.

2.3. „i-Size” (sisteme de siguranță pentru copii integrale universale ISOFIX) este o categorie de sisteme de siguranță pentru copii destinate a fi utilizate în toate pozițiile de ședere i-Size ale unui vehicul, în conformitate cu definiția din Regulamentele nr. 14 și 16 și omologate conform acestora.

2.4. „integral” înseamnă o clasă de sisteme de siguranță pentru copii în care copilul este fixat pe scaun doar cu ajutorul componentelor din cadrul sistemului de siguranță pentru copii (adică ham, scut de protecție etc.) și nu prin mijloace conectate direct la vehicul (de exemplu, centura de siguranță).

2.5. „ISOFIX” înseamnă un sistem care prevede o metodă de conectare a sistemului de siguranță pentru copii la un vehicul. Acesta se bazează pe două ancoraje în vehicul și două dispozitive de atașare corespunzătoare pe sistemul de siguranță pentru copii împreună cu un mijloc de limitare a gradului de rotație al sistemului de siguranță pentru copii. Toate cele trei ancoraje din vehicul trebuie să fie omologate în conformitate cu Regulamentul nr. 14.

2.6. „ISOFIX universal” este un dispozitiv ISOFIX care cuprinde fie un ancoraj de prindere în partea superioară, fie o tijă de sprijin pentru a limita gradul de rotație al sistemului de siguranță pentru copii atașat sau instalat pe vehiculul corespunzător.

2.7. „ISOFIX pentru vehicule speciale” reprezintă o categorie de sisteme de siguranță pentru copii care se conectează la anumite tipuri de vehicule. Toate ancorajele din vehicul trebuie să fie omologate în conformitate cu Regulamentul nr. 14. Această categorie include, de asemenea, sistemele de siguranță pentru copii la care tabloul de bord face parte din zonele de contact cu vehiculul.

2.8. „mărimea” indică statura copilului pentru care a fost proiectat și omologat sistemul de siguranță pentru copii. Sistemele de siguranță pentru copii pot acoperi orice interval de mărimi, cu condiția ca toate cerințele să fie îndeplinite.

2.9. „orientare” indică o direcție în care un sistem de siguranță pentru copii a fost omologat pentru utilizare. Se fac următoarele distincții: (a) Orientat cu fața la direcția de mers înseamnă orientat în direcția normală de deplasare a vehiculului; (b) Orientat cu spatele la direcția de mers înseamnă orientat în direcția opusă direcției normale de deplasare a vehiculului; (c) Orientat în lateral înseamnă orientat perpendicular pe direcția normală de deplasare a vehiculului.

2.10. „sistem de siguranță pentru copii cu nevoi speciale” este un sistem de siguranță conceput pentru copiii care au nevoi speciale ca urmare a unui handicap fizic sau mintal; acest dispozitiv poate permite în special montarea unor dispozitive de siguranță suplimentare pentru oricare parte a corpului copilului, dar trebuie să cuprindă cel puțin un mijloc principal de fixare în scaun care îndeplinește cerințele prezentului regulament.

2.11. „sistem de ancorare ISOFIX” înseamnă un sistem alcătuit din două ancoraje inferioare ISOFIX care îndeplinesc cerințele Regulamentului nr. 14, conceput pentru fixarea unui sistem de siguranță pentru copii ISOFIX împreună cu un dispozitiv antirotație. 2.11.1 „ancoraj inferior ISOFIX” înseamnă o bară orizontală rotundă rigidă cu diametrul de 6 mm, care reprezintă o extensie a structurii vehiculului sau a scaunului destinată montării și fixării unui sistem de siguranță pentru copii ISOFIX cu dispozitive de prindere ISOFIX. 2.11.2 „dispozitiv de prindere ISOFIX” înseamnă unul dintre cele două elemente de cuplare care îndeplinește cerințele de la punctul 6.3.3. din prezentul regulament, care se află în prelungirea structurii sistemului de siguranță pentru copii ISOFIX și care este compatibil cu un ancoraj inferior ISOFIX.

2.12. „dispozitiv antirotație” înseamnă un dispozitiv destinat limitării rotației sistemului de fixare în timpul impactului unui vehicul, care constă în următoarele elemente: (a) o curea de ancorare superioară sau (b) o tijă de sprijin. Acesta trebuie să îndeplinească cerințele prezentului regulament și să fie montat pe sistemul de ancorare ISOFIX și pe ancorajele superioare ISOFIX sau pe suprafața de contact a pardoselii vehiculului în conformitate cu cerințele Regulamentului nr. 14. Un „dispozitiv antirotație” destinat unui sistem de siguranță pentru copii „ISOFIX pentru vehicul special” poate include un ancoraj de prindere în partea superioară, o tijă de sprijin sau orice alt mijloc care poate limita rotația.

2.13. „curea de prindere în partea superioară ISOFIX” este o curea (sau echivalent) care se extinde în prelungirea părții superioare a unui sistem de siguranță pentru copii ISOFIX până la ancorajul ISOFIX de prindere în partea superioară și care este dotat cu un dispozitiv de reglare, un dispozitiv de eliberare a tensiunii și un dispozitiv de prindere în partea superioară a sistemului ISOFIX. 2.13.1 „ancoraj de prindere în partea superioară ISOFIX” înseamnă o componentă care îndeplinește cerințele Regulamentului nr. 14, cum ar fi o bară amplasată într-o zonă definită, destinată cuplării dispozitivului de prindere în partea superioară a sistemului ISOFIX și transferării forței de imobilizare a acestuia la structura vehiculului. 2.13.2 „dispozitiv de prindere în partea superioară a sistemului ISOFIX” este un dispozitiv destinat cuplării la un ancoraj ISOFIX de prindere în partea superioară. 2.13.3 „cârlig de prindere în partea superioară a sistemului ISOFIX” reprezintă un dispozitiv de prindere în partea superioară a sistemului ISOFIX folosit de obicei pentru atașarea unei curele de prindere în partea superioară ISOFIX la un ancoraj ISOFIX de prindere în partea superioară, astfel cum este descris în figura 3 din Regulamentul nr.14. 2.13.4 „dispozitiv de prindere în partea superioară a sistemului ISOFIX” este un dispozitiv pentru fixarea curelei de prindere în partea superioară ISOFIX la sistemul de siguranță pentru copii ISOFIX.

2.14. „dispozitiv de eliberare a tensiunii” este un sistem care permite deblocarea dispozitivului care reglează și menține tensiunea în cureaua de prindere în partea superioară a sistemului ISOFIX.

2.15. „tijă de sprijin” înseamnă un dispozitiv antirotație fixat permanent pe un sistem de siguranță pentru copii care distribuie sarcina între sistemul de siguranță pentru copii și structura vehiculului. O tijă de sprijin trebuie să fie reglabilă în lungime (direcția Z) și poate fi reglabilă suplimentar în alte direcții. 2.15.1 „piciorul tijei de sprijin” înseamnă una sau mai multe părți ale tijei de sprijin a sistemului de siguranță pentru copii destinate (din proiectare) să intre în contact cu podeaua vehiculului și concepute să transmită sarcina, în cazul unui impact frontal, din tija de sprijin la structura vehiculului. 2.15.2 „suprafața de contact a piciorului tijei de sprijin” înseamnă suprafața piciorului tijei de sprijin care intră fizic în contact cu suprafața de contact a podelei vehiculului și care este destinată distribuirii sarcinilor pe structura vehiculului. 2.15.3 „volumul de evaluare al piciorului tijei de sprijin” descrie un volum spațial care caracterizează atât amploarea, cât și limitările mișcării piciorului tijei de sprijin. Acesta corespunde volumului de evaluare al piciorului tijei de sprijin pentru vehicule, astfel cum este definit în anexa 10 la Regulamentul nr. 14. 2.15.4 „volumul de evaluare al dimensiunii tijei de sprijin” înseamnă un volum care definește dimensiunile maxime ale unei tije de sprijin, corespunzătoare volumului de evaluare al instalării tijei de sprijin pentru vehicule, astfel cum este definit în anexa 17 la Regulamentul nr. 16, care asigură instalarea dimensională a unei tije de sprijin a unui SSC i-Size în poziția de ședere i-Size corespunzătoare unui vehicul.

2.16. „unghiul de înclinare al DFC” este unghiul dintre suprafața inferioară a dispozitivului ISO/F2 (B), astfel cum este definit în Regulamentul nr. 16 (figura 2 din apendicele 2 al anexei 17) și planul orizontal Z al vehiculului, astfel cum este definit în Regulamentul nr. 14 (apendicele 2 al anexei 4), cu dispozitivul montat pe vehicul, astfel cum este definit în Regulamentul nr. 16 (apendicele 2 al anexei 17).

2.17. „gabarit pentru scaunele vehiculului (GSV)” înseamnă un gabarit în conformitate cu clasele de dimensiuni ISOFIX, ale cărui dimensiuni sunt prezentate în figurile 1 – 6 din apendicele 2 al anexei 17 la Regulamentul nr.16. și care este utilizat de producătorii de sisteme de siguranță pentru copii pentru a determina dimensiunile adecvate ale sistemului de siguranță pentru copii ISOFIX și amplasarea dispozitivelor de prindere ISOFIX ale acestuia.

2.18. „scaun de siguranță pentru copii” înseamnă un sistem de siguranță pentru copii care include un scaun în care este așezat copilul.

2.19. „scaun” înseamnă o structură care reprezintă o parte componentă a sistemului de siguranță pentru copii și care este destinată poziționării copilului în poziția așezat;

2.20. „suport pentru scaun” înseamnă componenta sistemului de siguranță pentru copii cu ajutorul căreia scaunul poate fi ridicat.

2.21. „centură” înseamnă un sistem de siguranță pentru copii care cuprinde o combinație de curele cu cataramă de siguranță, dispozitive de reglare și dispozitive de prindere.

2.22. „centură de tip ham” înseamnă un ansamblu care cuprinde o centură transversală, curele diagonale și o curea pentru coapse.

2.23. „centură în formă de Y” înseamnă o centură în care ansamblul de curele este alcătuit dintr-o curea care se trece printre picioarele copilului și din câte o curea pentru fiecare umăr.

2.24. „coșuleț pentru sugari” înseamnă un sistem de siguranță pentru copii destinat amplasării și menținerii copilului în poziția culcat pe spate sau pe burtă, coloana vertebrală a copilului fiind perpendiculară pe planul median longitudinal al vehiculului. Acesta este conceput astfel încât, în caz de impact, să distribuie forțele de fixare pe suprafața capului și corpului copilului, cu excepția membrelor.

2.25. „sistem de siguranță pentru coșuleț pentru sugari” înseamnă un dispozitiv folosit pentru a fixa coșulețul pentru sugari pe structura vehiculului.

2.26. „scaun pentru nou-născuți” înseamnă un sistem de siguranță destinat așezării copilului în poziția semiculcat, orientat cu spatele la direcția de mers. Acesta este conceput astfel încât, în caz de coliziune frontală, să distribuie forțele de fixare pe suprafața capului și a corpului copilului, cu excepția membrelor.

2.27. „suport pentru copil” înseamnă componenta sistemului de siguranță pentru copii cu ajutorul căreia copilul poate fi ridicat în cadrul dispozitivului respectiv.

2.28. „scut de protecție la impact” reprezintă un dispozitiv fixat în fața copilului și conceput să distribuie forțele de fixare pe suprafața mai mare a înălțimii corpului copilului, în caz de impact frontal.

2.29. „curea” înseamnă o componentă flexibilă concepută să transmită forțele.

2.30. „curea transversală” este o curea care, fie sub forma unei centuri complete, fie sub forma unei componente a unei astfel de centuri, trece peste partea frontală și fixează, direct sau indirect, regiunea pelviană a copilului.

2.31. „curea diagonală” înseamnă partea centurii care fixează torsul superior al copilului.

2.32. „curea pentru coapse” înseamnă o curea (sau curele bifurcate, în cazul în care aceasta este alcătuită din cel puțin două chingi) prinsă de sistemul de siguranță pentru copii și de cureaua transversală și care este poziționată astfel încât să treacă printre coapsele copilului; aceasta este concepută astfel încât, în condiții normale de utilizare, să împiedice alunecarea copilului pe sub centura transversală, și, în caz de impact, să împiedice deplasarea centurii transversale în sus de pe bazin.

2.33. „curea de fixare a copilului” înseamnă o curea care face parte din elementele centurii (hamului) și care fixează numai corpul copilului.

2.34. „cataramă” înseamnă un dispozitiv de deblocare rapidă care permite menținerea copilului în sistemul de siguranță sau prinderea sistemului de siguranță la structura mașinii și care poate fi deschis rapid. Catarama poate cuprinde dispozitivul de reglare.

2.35. „buton de deblocare a cataramei integrat” înseamnă un buton de deblocare a cataramei astfel conceput încât să nu fie posibilă deschiderea cataramei cu ajutorul unei sfere cu diametrul de 40 mm.

2.36. „buton de deblocare a cataramei neintegrat” înseamnă un buton de deblocare a cataramei astfel conceput încât să fie posibilă deschiderea cataramei cu ajutorul unei sfere cu diametrul de 40 mm.

2.37. „dispozitiv de reglare” înseamnă un dispozitiv care permite reglarea centurii de siguranță sau a dispozitivelor de prindere ale acesteia în funcție de corpul utilizatorului Dispozitivul de reglare poate fie să facă parte din cataramă, fie să fie un retractor sau orice altă parte a centurii de siguranță.

2.38. „dispozitiv de reglare rapidă” înseamnă un dispozitiv de reglare care poate fi acționat cu o mână printr-o singură mișcare ușoară.

2.39. „dispozitiv de reglare montat direct pe sistemul de siguranță pentru copii” înseamnă un dispozitiv de reglare pentru centura de tip ham care se montează direct pe sistemul de siguranță pentru copii, deosebindu-se prin această montare directă de cazul dispozitivului care este susținut direct de cureaua pe care a fost proiectat să o ajusteze.

2.40. „dispozitiv de absorbție a energiei” înseamnă un dispozitiv destinat dispersării energiei separat sau împreună cu cureaua și care face parte din sistemul de siguranță pentru copii.

2.41. „retractor” înseamnă un dispozitiv care adăpostește parțial sau integral cureaua unui sistem de siguranță pentru copii. Termenul acoperă următoarele dispozitive: 2.41.1 „retractor cu blocare automată”, un retractor care permite derularea centurii pe lungimea dorită și care, atunci când catarama este închisă, reglează automat lungimea centurii la corpul utilizatorului. Derularea curelei în continuare nu se poate realiza fără intervenția voluntară a utilizatorului; 2.41.2 „retractor cu blocare de urgență”, un retractor care, în condiții normale de conducere, nu limitează libertatea de mișcare a utilizatorului. Retractorul cuprinde un dispozitiv de reglare pe lungime care ajustează automat cureaua la conformația fizică a utilizatorului și un mecanism de închidere acționat în cazuri de urgență de către: 2.41.2.1. o decelerație a vehiculului, o derulare a curelei retractorului sau orice alt mijloc automat (sensibilitate unică); 2.41.2.2. o combinație a mai multora dintre acești factori (sensibilitate multiplă).

2.42. „poziție înclinată” înseamnă o poziție specială a scaunului care îi permite copilului să stea întins.

2.43. „poziția întins/culcat pe spate/culcat pe burtă” înseamnă o poziție în care cel puțin capul și corpul copilului, cu excepția membrelor, se află pe o suprafață orizontală atunci când copilul se odihnește în sistemul de siguranță.

2.44. „scaunul vehiculului” reprezintă o structură care poate fi parte integrantă a structurii vehiculului, inclusiv tapițeria sa, și care este destinată ocupării de către o singură persoană adultă. În această privință: „grup de scaune ale vehiculului” înseamnă fie o banchetă, fie un grup de scaune individuale, dar alăturate (adică fixate astfel încât ancorajele frontale ale unui scaun să fie pe aceeași linie cu ancorajele frontale sau posterioare ale altui scaun sau pe dreapta care trece printre aceste ancore), fiecare scaun putând fi ocupat de una sau mai multe persoane adulte în poziția șezând; „banchetă a vehiculului” este o structură completă cu tapițeria sa, destinată cel puțin unei persoane adulte în poziția șezând; „scaune din față ale vehiculului” înseamnă grupul de scaune situate în partea din față a compartimentului de pasageri, adică fără alte scaune aflate direct în fața lor; „scaune din spate ale vehiculului” înseamnă scaune fixe, orientate cu fața la direcția de mers, situate în spatele altui grup de scaune ale vehiculului.

2.45. „tip de scaun” înseamnă o categorie de scaune pentru adulți care nu se deosebesc în privința unor aspecte esențiale, precum forma, dimensiunile și materialele structurii scaunului, tipurile și dimensiunile dispozitivului de reglare a spătarului și ale sistemelor de blocare și tipul și dimensiunile ancorajului centurii de siguranță pentru adulți pe scaun, ale ancorajului scaunului și ale părților afectate ale structurii vehiculului.

2.46. „sistem de reglare” înseamnă dispozitivul complet prin care scaunul vehiculului sau părțile sale pot fi ajustate la conformația fizică a ocupantului adult al scaunului. În special, acest dispozitiv poate permite deplasarea longitudinală și/sau deplasarea verticală și/sau deplasarea unghiulară.

2.47. „ancoraj al scaunului vehiculului” înseamnă sistemul, inclusiv părțile afectate ale structurii vehiculului, prin care scaunul adultului este fixat integral la structura vehiculului.

2.48. „sistem de deplasare” reprezintă un dispozitiv care permite deplasarea unghiulară sau longitudinală a scaunului adultului sau a uneia dintre componentele sale, fără a avea o poziție intermediară fixă, pentru a facilita urcarea și coborârea pasagerilor și încărcarea și descărcarea obiectelor.

2.49. „sistem de blocare” înseamnă un dispozitiv care asigură menținerea în poziția de utilizare a scaunului adultului și a componentelor acestuia.

2.50. „cotiera scaunului” reprezintă zona apropiată de intersecția suprafețelor pernei scaunului vehiculului și a spătarului scaunului.

2.51. „poziție ISOFIX” înseamnă un loc care permite instalarea: (a) fie a unui sistem de siguranță pentru copii ISOFIX universal astfel cum este definit în Regulamentul nr. 44, fie (b) a unui sistem de siguranță pentru copii „ISOFIX pentru vehicule speciale”, așa cum se specifică în Regulamentul nr. 44, fie un „sistem ISOFIX pentru vehicule speciale”, astfel cum este definit în prezentul regulament, fie (c) a unui sistem de siguranță pentru copii i-Size, care poate fi utilizat în anumite poziții de ședere ISOFIX, astfel cum sunt definite de producătorul vehiculului în conformitate cu Regulamentul nr. 16.

2.52. „încercare pentru omologarea de tip” înseamnă o încercare pentru determinarea măsurii în care un tip de sistem de siguranță pentru copii prezentat pentru omologare respectă cerințele.

2.53. „încercare privind calificarea producției” înseamnă o încercare care determină dacă producătorul are capacitatea să fabrice sisteme de siguranță pentru copii conforme celor prezentate pentru omologarea de tip.

2.54. „încercare de rutină” (sau încercarea privind conformitatea producției) înseamnă încercarea unui număr de sisteme de siguranță pentru copii selectate dintr-un singur lot pentru a verifica măsura în care acestea îndeplinesc cerințele.

2.55. „dispozitiv de poziționare a curelei transversale” înseamnă un dispozitiv destinat să mențină, în timpul condițiilor normale de tranzit, poziția adecvată a curelei transversale pe trunchiul copilului prin conectarea curelelor transversale între ele.

3. CEREREA DE OMOLOGARE

3.1. Cererea de omologare de tip a unui sistem de siguranță pentru copii trebuie prezentată de către titularul mărcii comerciale sau de către reprezentantul acreditat al acestuia și trebuie să respecte schema omologării de tip descrisă în anexa 11.

3.2. Cererea de omologare privind fiecare tip de sistem de siguranță pentru copii trebuie să fie însoțită de: 3.2.1. O descriere tehnică a sistemului de siguranță pentru copii, menționându-se curelele și alte materiale utilizate împreună cu comportamentul prevăzut și reproductibil al dispozitivelor de limitare a încărcării. Aceasta trebuie însoțită de desene ale părților componente ale sistemului de siguranță și, în cazul retractoarelor, de instrucțiunile de instalare a acestora și a senzorilor lor, de declarația privind toxicitatea (punctul 6.3.1.1.) și inflamabilitatea (punctul 6.3.1.2.). Desenele trebuie să indice poziția prevăzută a numărului unic de omologare și a simbolului (simbolurilor) suplimentar(e) față de cercul mărcii de omologare; 3.2.2. Solicitantul trebuie să precizeze tipul de cerere: (a) Cerere pentru un sistem de siguranță pentru copii i-Size sau (b) Cerere pentru un sistem de siguranță pentru copii „ISOFIX pentru vehicule speciale”. 3.2.3. Pentru sistemele de siguranță pentru copii supuse încercărilor pe căruciorul de încercare în caroseria unui vehicul în conformitate cu punctul 7.1.3.2. din prezentul regulament sau într-un vehicul complet, în conformitate cu punctul 7.1.3.3. din prezentul regulament, solicitantul trebuie să prezinte documentația (desene și/sau fotografii) cu privire la combinarea sistemului de siguranță pentru copii ISOFIX și a poziției de ședere din mașină sau din sistemul ISOFIX cu mediul relevant al mașinii pentru care producătorul a solicitat o omologare pentru „sistemul ISOFIX pentru vehicule speciale”. Această documentație trebuie să indice: (a) zona disponibilă din jurul sistemului de siguranță pentru copii, atunci când acesta este instalat în poziția de ședere. În special, trebuie să conțină componente care ar putea să interfereze cu sistemul de siguranță pentru copii în caz de impact; (b) toate părțile componente ale vehiculului care ar putea influența mișcarea (de rotație) a sistemului de siguranță pentru copii în caz de impact din cauza rezistenței sau rigidității lor. 3.2.4. Eșantioane ale sistemului de siguranță pentru copii solicitate de serviciul tehnic responsabil cu efectuarea încercării, 3.2.5. 10 metri din fiecare tip de curea utilizată pentru sistemul de siguranță pentru copii, și 3.2.6. instrucțiuni și detalii privind ambalarea în conformitate cu punctul 14 din prezentul regulament. 3.2.7. În cazul unei cereri pentru un „sistem ISOFIX pentru vehicule speciale” când încercările sunt efectuate pe o caroserie de vehicul, trebuie să fie disponibilă o carcasă a vehiculului, inclusiv scaune pentru adulți și părțile relevante ale mediului vehiculului.

3.3. Anexa 20 enumeră numărul minim de documente care trebuie să însoțească cererea pentru omologare conform indicațiilor de la punctul 3.2. de mai sus și după cum este prevăzut în altă parte a prezentului regulament.

3.4. Autoritatea de omologare de tip a unei părți contractante trebuie să verifice înainte de acordarea omologării de tip existența unor dispoziții și proceduri satisfăcătoare pentru asigurarea unui control efectiv, astfel încât sistemele de siguranță pentru copii, echipamentul sau componentele aflate în producție să fie conforme cu tipul omologat.

4. MARCAJE

4.1. Eșantioanele de sisteme de siguranță pentru copii prezentate în vederea omologării în conformitate cu dispozițiile de la punctele 3.2.4. și 3.2.5. de mai sus trebuie marcate cu denumirea, inițialele sau marca comercială ale producătorului, în mod clar și indelebil.

4.2. Sistemul de siguranță pentru copii, cu excepția centurii (centurilor) sau a hamului, trebuie marcat în mod clar și indelebil cu anul producției.

4.3. Orientarea sistemului de siguranță pentru copii față de vehicul trebuie indicată în mod clar pe produs.

Marcajul menționat la prezentul alineat trebuie să fie vizibil când sistemul de siguranță este montat în vehicul, iar copilul este în sistemul de siguranță pentru copii.

4.4. Pe suprafața interioară vizibilă (incluzând aripa laterală de lângă capul copilului) aproximativ în zona în care se odihnește capul copilului în dispozitivul de siguranță pentru copii, sistemele de siguranță pentru copii orientate cu spatele la direcția de mers au următoarea etichetă atașată în mod permanent (textul informativ prezentat reprezintă un minimum).

Dimensiunea minimă a etichetei: 60 × 120 mm.

Eticheta se plasează pe partea exterioară a dispozitivului pe toată suprafața lui și/sau se fixează permanent la spate pe toată suprafața ei. Se acceptă orice altă formă de atașare permanentă și care nu poate fi îndepărtată de pe produs sau deteriorată. Etichetele de tip steguleț sunt în mod expres interzise.

În cazul în care secțiuni ale sistemului de siguranță sau alte accesorii furnizate de producătorul sistemului de siguranță pentru copii pot acoperi mesajul etichetei este necesară o etichetă suplimentară. O etichetă de avertizare trebuie să fie mereu vizibilă în toate situațiile în care dispozitivul de siguranță este gata de utilizare în orice configurație.

4.5. În cazul sistemelor de siguranță pentru copii care pot fi folosite cu fața înspre direcția de mers, acestea au atașată următoarea etichetă în mod permanent și vizibil pentru persoana care instalează un sistem de siguranță pentru copii în vehicul:

Producătorului i se poate permite să includă cuvântul „luni” pentru a explica simbolul „M” de pe etichetă. Cuvântul „luni” ar trebui să fie în limba sau limbile vorbite în mod obișnuit în țara sau țările în care este vândut produsul. Se permite mai mult de o limbă.

Dimensiunea minimă a etichetei: 40 × 40 mm

4.6. Marcajul i-Size

Informațiile următoare trebuie să fie în mod permanent vizibile pentru persoana care instalează sistemul de siguranță pentru copii în vehicul:

4.6.1 Logoul i-Size. Simbolul prezentat în continuare are dimensiune minimă de 25 × 25 mm, iar pictograma trebuie să fie în contrast cu fundalul. Pictograma trebuie să fie clar vizibilă fie prin contrast de culori, fie prin punere în relief dacă este modelată sau gravată;

4.6.2 Intervalul de mărime a sistemului de siguranță pentru copii în centimetri;

4.6.3 Masa maximă a ocupantului permisă pentru sistemul de siguranță pentru copii (în kilograme).

4.7. Marcajul „ISOFIX pentru vehicule speciale”

Sistemul de siguranță pentru copii „ISOFIX pentru vehicule speciale” trebuie să aibă o etichetă atașată în mod permanent, care trebuie să fie vizibilă pentru persoana care instalează sistemul de siguranță pentru copii în vehicul și trebuie să conțină următoarele informații:

„SPECIFIC VEHICLE ISOFIX”

4.8. Marcaje suplimentare

Informațiile următoare pot fi transmise prin pictograme și/sau text. Marcajul indică:

(a) Etapele esențiale relevante necesare pentru a pregăti sistemul de siguranță pentru copii în vederea instalării. De exemplu, metoda extinderii dispozitivului (dispozitivelor) de prindere ISOFIX trebuie să fie explicată;

(b) Poziția, funcția și interpretarea fiecărui indicator trebuie să fie explicate;

(c) Trebuie să se indice poziția și, dacă este necesar, traseul ancorajelor de prindere în partea superioară sau alte dispozitive de limitare a rotației sistemului de siguranță pentru copii care impun luarea unor măsuri de către utilizator prin intermediul unuia dintre următoarelor simboluri, după caz;

(d) Se indică reglarea închizătorilor ISOFIX și a ancorajului de prindere în partea superioară sau alte dispozitive de limitare a rotației sistemului de siguranță pentru copii care trebuie acționate de către utilizator;

(e) Marcajul trebuie să rămână fixat în permanență și trebuie să fie vizibil pentru utilizatorul care instalează sistemul de siguranță pentru copii;

(f) Dacă este necesar, se fac referiri la instrucțiunile de utilizare a sistemului de siguranță pentru copii și la amplasarea documentului în cauză prin intermediul simbolului de mai jos.

5. OMOLOGAREA

5.1. Fiecare eșantion prezentat în conformitate cu punctele 3.2.4. și 3.2.5. de mai sus trebuie să îndeplinească integral specificațiile de la punctele 6. - 7. din prezentul regulament înainte ca omologarea să poată fi acordată.

5.2. Se atribuie un număr de omologare fiecărui tip omologat. Primele două cifre ale acestui număr (în prezent 00, care corespund seriei 00 de amendamente care a intrat în vigoare la 9 iulie 2013) indică seria de amendamente, conținând modificările tehnice majore cele mai recente aduse regulamentului la data emiterii certificatului de omologare. Aceeași parte contractantă nu poate atribui același număr de omologare unui alt tip de sistem de siguranță pentru copii care intră sub incidența prezentului regulament. Un tip de sistem de siguranță pentru copii omologat în temeiul prezentului regulament nu trebuie să poarte o altă marcă de omologare în conformitate cu Regulamentul nr. 44 (sisteme de siguranță pentru copii).

5.3. Notificarea privind omologarea, extinderea sau refuzul omologării unui sistem de siguranță pentru copii în temeiul prezentului regulament trebuie comunicată părților la acord care aplică prezentul regulament, prin intermediul unei fișe conforme cu modelul din anexa 1 la prezentul regulament.

5.4. Pe lângă marcajele stipulate la punctul 4. de mai sus, următoarele detalii specifice se inscripționează într-un loc adecvat pe fiecare sistem de siguranță pentru copii conform cu un tip omologat în temeiul prezentului regulament: 5.4.1. O marcă de omologare internațională ce cuprinde: 5.4.1.1. Un cerc în interiorul căruia se află litera „E”, urmată de numărul distinctiv al țării care a acordat omologarea (1); 5.4.1.2. Un număr de omologare, cuvintele „Regulation No.” urmate de numărul regulamentului respectiv, o bară oblică și seria de modificări („Regulation No. XXX/XX”) 5.4.2 Următoarele simboluri suplimentare: 5.4.2.1. Cuvintele „i-Size universal ISOFIX” sau „specific vehicle ISOFIX”, în funcție de categoria sistemului de siguranță pentru copii; 5.4.2.2. Intervalul de mărime pentru care a fost proiectat sistemul de siguranță pentru copii; 5.4.2.3. Simbolul „S” în cazul unui „sistem de siguranță pentru nevoi speciale”.

5.5. Anexa 2 la prezentul regulament oferă un exemplu de dispunere a mărcii de omologare.

5.6. Aspectele menționate la punctul 5.4. de mai sus trebuie să fie în mod clar lizibile și indelebile și pot fi înscrise fie cu ajutorul unei etichete, fie prin marcaj direct. Eticheta sau marcajul trebuie să fie rezistente la uzură.

5.7. Etichetele menționate la punctul 5.6. de mai sus pot fi emise fie de autoritatea de omologare de tip care a acordat omologarea, fie, sub rezerva autorizării de către autoritatea de omologare de tip, de către producător.

6. SPECIFICAȚII GENERALE

6.1. Poziționarea și fixarea pe vehicul

6.1.1. Sistemele de siguranță pentru copii din categoria i-Size sunt destinate utilizării în pozițiile de ședere i-Size, atunci când sistemele de siguranță pentru copii sunt montate în conformitate cu instrucțiunile producătorului.

Se permite utilizarea sistemelor de siguranță pentru copii din categoria „ISOFIX pentru vehicule speciale” în toate pozițiile ISOFIX, precum și în compartimentul de bagaje, dacă aceste sisteme sunt montate în conformitate cu instrucțiunile producătorului vehiculului.

6.1.2. În funcție de categoria căreia îi aparține (a se vedea tabelul 1), sistemul de siguranță pentru copii trebuie fixat pe structura vehiculului sau pe structura scaunului vehiculului:

6.1.2.1. Pentru categoria i-size, acest lucru se face prin intermediul a două dispozitive de prindere ISOFIX cu adăugarea unui dispozitiv antirotație atât pentru sistemul de siguranță pentru copii orientat cu fața la direcția de mers, cât și pentru cel orientat cu spatele la direcția de mers;

6.1.2.2. Pentru categoria „ISOFIX pentru vehicule speciale”: acest lucru se face prin mijloace de prindere ISOFIX proiectate de producătorul sistemului de siguranță pentru copii, fixate pe sistemul de ancorare ISOFIX așa cum este conceput de către producătorul vehiculului. Tabelul 1 Configurații posibile pentru omologarea de tip Orientarea Categoria SSC i-Size SSC ISOFIX pentru vehicule speciale integral: INTEGRAL Cu fața spre lateral (coșuleț pentru sugari) NA A Orientare cu spatele la direcția de mers A A Orientare cu fața la direcția de mers (integral) A A Cu: SSC: Sistem de siguranță pentru copii A: Aplicabil NA: Nu se aplică

6.1.3. Pentru copiii sub vârsta de 15 luni se folosește doar sistemul de siguranță pentru copii cu orientare spre lateral sau cu spatele la direcția de mers.

Aceasta înseamnă că:

(a) Un sistem de siguranță conceput pentru copiii până la 15 luni este orientat cu spatele la direcția de mers și poate primi cel puțin un copil cu o înălțime de 83 cm;

(b) Un sistem de siguranță pentru copii orientat cu fața spre direcția de mers trebuie să fie proiectat astfel încât să nu poată primi un copil cu o înălțime mai mică de 71 cm;

(c) Un scaun convertibil în configurația sa orientată cu spatele la direcția de mers trebuie să poată primi un copil cu o înălțime de până la 83 cm. Acest lucru nu exclude copiii cu o înălțime mai mare de 83 cm.

Utilizarea sistemului de siguranță pentru copii orientat cu spatele la direcția de mers se poate face la orice vârstă a copilului.

6.2. Configurația sistemului de siguranță pentru copii

6.2.1 Configurația sistemului de siguranță pentru copii trebuie să fie astfel încât:

6.2.1.1. Fixarea copilului pe scaun să ofere protecția necesară în orice poziție specificată pentru sistemul de siguranță pentru copii; În ceea ce privește sistemul de siguranță pentru copii cu nevoi speciale, mijlocul principal de fixare pe scaun trebuie să ofere protecția necesară în orice poziție a sistemului de siguranță pentru copii, fără utilizarea unor dispozitive de siguranță suplimentare care ar putea fi prezente;

6.2.1.2. Sistemul de siguranță pentru copii trebuie să fie astfel încât copilul să poată fi fixat sau scos cu ușurință din sistem. În cazul unui sistem de siguranță în care copilul este fixat pe scaun folosind o centură de tip ham sau o centură în formă de Y, fără retractor, fiecare curea transversală și fiecare curea longitudinală trebuie să se poată mișca în raport cu cealaltă în timpul procedurii descrise la punctul 6.7.1.4. de mai jos; În aceste cazuri, ansamblul de centuri din cadrul sistemului de siguranță poate fi proiectat cu două sau mai multe piese de prindere. Pentru „sistemul de siguranță pentru copiii cu nevoi speciale”, este știut faptul că dispozitivele de siguranță suplimentare limitează viteza cu care un copil poate fi fixat și extras. Cu toate acestea, dispozitivele suplimentare sunt proiectate pentru a se desface cât mai rapid;

6.2.1.3. Dacă se poate schimba înclinația sistemului de siguranță pentru copii, această schimbare a înclinației nu trebuie să necesite reglarea manuală a niciunei alte părți din sistemul de siguranță pentru copii. Este necesară acționarea manuală deliberată pentru a schimba unghiul de înclinare al sistemului de siguranță pentru copii;

6.2.1.4. Pentru a preveni tendința de alunecare pe sub centură, fie din cauza impactului, fie din cauza unor mișcări agitate, este necesară o curea pentru coapse pentru toate sistemele de siguranță orientate cu fața la direcția de mers și care includ un sistem integral cu centuri de tip ham.

6.2.1.5. Toate sistemele de siguranță pentru care se utilizează o curea transversală trebuie să ghideze pozitiv cureaua respectivă, pentru a se asigura că tensiunile transmise prin cureaua transversală se transmit prin pelvis. Ansamblul nu trebuie să supună părțile moi ale corpului copilului (abdomen, coapse etc.) unor tensiuni excesive. Prin proiectare, sarcinile de compresie trebuie să fie astfel încât să nu fie aplicate asupra capului copilului în caz de impact;

6.2.1.6. Toate curelele sistemului de siguranță trebuie să fie plasate astfel încât să nu cauzeze utilizatorului disconfort în timpul utilizării normale sau să nu prezinte o configurație periculoasă. Distanța dintre curelele transversale în zona gâtului trebuie să fie cel puțin egală cu lățimea gâtului manechinului corespunzător.

6.2.1.7. Cu această curea prinsă, aflată în poziția ei cea mai lungă (dacă este reglabilă), cureaua transversală nu trebuie să poată fi reglată deasupra pelvisului, nici în cazul manechinului celui mai mic, nici în cazul celui mai mare din grupele de greutate acoperite de omologare. În cazul tuturor sistemelor de siguranță orientate cu fața la direcția de mers, cureaua transversală nu trebuie să poată fi reglată deasupra pelvisului, nici în cazul manechinului celui mai mic, nici în cazul celui mai mare din grupele de greutate acoperite de omologare.

6.2.1.8. În timpul încercării dinamice prevăzute la punctul 7.1.3., cureaua transversală nu trebuie să treacă în întregime dincolo de structura pelviană a manechinului în cursul perioadei premergătoare deplasării orizontale maxime a capului. Se efectuează o evaluare utilizând imagini video de mare viteză.

6.2.2 Sistemul de siguranță pentru copii trebuie proiectat și instalat astfel încât:

6.2.2.1. să nu prezinte margini ascuțite sau proeminențe care pot deteriora husele scaunelor sau hainele pasagerului;

6.2.2.2. să se asigure că părțile solide nu prezintă în niciun moment, în cazul în care acestea sunt în contact cu curelele, margini ascuțite care ar putea să deterioreze curelele.

6.2.3 Nu trebuie să poată fi posibilă demontarea sau înlăturarea, fără a se utiliza instrumente specifice, a componentelor care nu sunt concepute ca să poată fi demontate sau îndepărtate. Orice componente care sunt concepute astfel încât să poată fi îndepărtate în scopuri de întreținere sau ajustare trebuie să fie proiectate astfel încât să se evite orice risc de asamblare și utilizare incorecte, deoarece procesele de asamblare și dezasamblare sunt explicate în detaliu în ghidurile de utilizare a sistemului de siguranță. Orice centură de tip ham trebuie să poată fi ajustată complet fără a fi demontată.

6.2.4 Sistemele de siguranță pentru copiii cu nevoi speciale pot avea dispozitive suplimentare de fixare; acestea trebuie să fie proiectate astfel încât să se evite riscul de asamblare incorectă și trebuie să fie proiectate astfel încât să se garanteze că modul lor de desfacere și de funcționare poate fi înțeles imediat de un salvator în caz de urgență.

6.2.5 Un sistem de siguranță pentru copii poate fi proiectat pentru a fi utilizat în orice gamă de dimensiuni specificate de producător dacă îndeplinește cerințele stabilite în prezentul regulament.

6.2.6 Sistemele de siguranță pentru copii care includ elemente gonflabile trebuie să fie proiectate în așa fel încât condițiile de utilizare (presiune, temperatură, umiditate) să nu aibă nicio influență asupra capacității lor de a respecta cerințele prezentului regulament.

6.3. Specificații pentru sisteme de siguranță pentru copii

6.3.1 Material

6.3.1.1. Producătorul sistemului de siguranță pentru copii trebuie să declare în scris că toxicitatea materialelor folosite la fabricarea acestor sisteme și la care pot avea acces copiii legați pe scaun este în conformitate cu părțile corespunzătoare din standardul EN 71-3:1994/A1:2000/AC. Efectuarea încercărilor care confirmă validitatea declarației rămâne la discreția autorității responsabile cu încercările.

6.3.1.2. Producătorul sistemului de siguranță pentru copii trebuie să declare în scris că inflamabilitatea materialelor folosite la fabricarea acestor sisteme de siguranță este în conformitate cu părțile corespunzătoare din standardul EN 71-2:2011. Efectuarea încercărilor care confirmă validitatea declarației rămâne la discreția autorității responsabile cu încercările.

6.3.2 Caracteristici generale

6.3.2.1. Caracteristici geometrice interne

Serviciul tehnic care efectuează încercările de omologare trebuie să verifice dacă dimensiunile interne ale sistemului de siguranță pentru copii sunt conforme cu cerințele din anexa 18. Pentru orice dimensiuni în intervalul de mărime declarat de către producător, dimensiunile minime pentru lățimea umerilor, lățimea șoldurilor și înălțimea în poziție așezat trebuie să fie respectate, precum și dimensiunile minime și maxime ale înălțimii umărului.

6.3.2.2. Dimensiuni externe

Dimensiunile maxime pentru lățimea, înălțimea și profunzimea sistemului de siguranță pentru copii și amplasamentul sistemului de ancorare ISOFIX de care trebuie fixate dispozitivele de prindere sunt definite de gabaritul pentru scaunele vehiculului (GSV), astfel cum este precizat la alineatul 2.17. din prezentul regulament.

(a) Sistemul de siguranță pentru copii i-Size orientat cu fața înspre direcția de mers se încadrează în șablonul ISO/F2x corespunzător unui SSC ISOFIX de înălțime redusă din CLASA DE DIMENSIUNI B1 pentru copii de vârstă mică (înălțime 650 mm, orientat cu fața înspre direcția de mers;

(b) Sistemul de siguranță pentru copii i-Size orientat cu spatele înspre direcția de mers se încadrează în șablonul ISO/R2 corespunzător unui SSC ISOFIX de înălțime redusă din CLASA DE DIMENSIUNI D pentru copii de vârstă mică, orientat cu spatele înspre direcția de mers;

(c) SSC „ISOFIX pentru vehicule speciale” poate să se încadreze în orice șablon ISO.

6.3.2.3. Masa

Masa unui sistem de siguranță pentru copii ISOFIX integral (inclusiv sistemul de siguranță pentru copii i-Size), combinată cu masa celui mai mare copil destinat să utilizeze sistemul de siguranță pentru copii nu trebuie să depășească 33 kg. Această limită a masei se aplică și sistemelor de siguranță pentru copii „ISOFIX pentru vehicule speciale”.

6.3.3 Dispozitivele de prindere ISOFIX

6.3.3.1. Tip

Dispozitivele de prindere ISOFIX pot fi conforme exemplelor prezentate în figura 0(a) sau altor modele adecvate care fac parte dintr-un mecanism rigid prevăzut cu posibilitatea de a fi reglat, natura acestora fiind determinată de producătorul sistemului de siguranță ISOFIX.

Figura 0(a)

Legenda

1 Dispozitiv de prindere pentru sistemul de siguranță pentru copii ISOFIX — exemplul 1 2 Dispozitiv de prindere pentru sistemul de siguranță pentru copii ISOFIX — exemplul 2

Dimensiuni în mm

6.3.3.2. Dimensiuni

Dimensiunile părții sistemului de siguranță pentru copii ISOFIX care se fixează pe sistemul de ancorare ISOFIX nu trebuie să depășească dimensiunile maxime ale șablonului din figura 0(b).

Figura 0(b)

Dimensiuni în mm

6.3.3.3. Indicatoare de fixare parțială

Sistemul de siguranță pentru copii ISOFIX trebuie să includă mijloace care să indice clar că ambele dispozitive de prindere ISOFIX sunt complet fixate pe ancorajele inferioare ISOFIX corespunzătoare. Aceste mijloace de indicare pot fi acustice, tactile sau vizuale, sau o combinație a două sau mai multe mijloace. În cazul unei indicații vizuale, aceasta trebuie să fie vizibilă în toate condițiile normale de iluminare.

6.3.4 Specificații privind cureaua de prindere în partea superioară a sistemului de siguranță pentru copii ISOFIX

6.3.4.1. Element de prindere în partea superioară

Elementul de prindere în partea superioară trebuie să fie un cârlig de prindere în partea superioară ISOFIX, așa cum este arătat în figura 0(c), sau dispozitive asemănătoare care se potrivesc în șablonul din figura 0(c).

6.3.4.2. Caracteristici ale curelei ISOFIX de prindere în partea superioară

Cureaua ISOFIX de prindere în partea superioară este susținută de o chingă (sau echivalentul acesteia) și este prevăzută cu un dispozitiv de reglare și eliberare a tensiunii.

6.3.4.2.1. Lungimea curelei ISOFIX de prindere în partea superioară

Lungimea curelei ISOFIX de prindere în partea superioară trebuie să fie de cel puțin 2 000 mm.

6.3.4.2.2. Indicator de absență a slăbirii curelei

Cureaua ISOFIX de prindere în partea superioară sau sistemul de siguranță pentru copii ISOFIX trebuie să fie echipat cu un dispozitiv care indică faptul că centura nu este slăbită. Dispozitivul poate fi o componentă a unui dispozitiv de reglare și de eliberare a tensiunii.

6.3.4.2.3. Dimensiuni

Dimensiunile de fixare pentru cârligele ISOFIX de prindere în partea superioară sunt indicate în figura 0(c).

Figura 0(c)

Dimensiunile elementului ISOFIX de prindere în partea superioară (de tip cârlig)

6.3.5 Cerințe privind tija de sprijin și piciorul tijei de sprijin din cadrul sistemului de siguranță pentru copii i-Size

Sistemele de siguranță pentru copii i-Size prevăzute cu tije de sprijin trebuie să corespundă în toate pozițiile de utilizare (de exemplu, poziția minimă și maximă în cazul unui element de prindere sau de susținere reglabil în lungime) cu dispozițiile geometrice definite în prezentul alineat și în paragrafele acestuia.

Respectarea cerințelor specificate la punctele 6.3.5.1. și 6.3.5.2. de mai jos pot fi verificate printr-o simulare fizică sau pe calculator.

Cerințele geometrice la punctele 6.3.5.1. la 6.3.5.4. de mai jos sunt corelate cu un sistem de coordonate a căror origine se situează la nivel central între cele două dispozitive de prindere ISOFIX și pe linia mediană a sistemului de ancorare ISOFIX corespunzător.

Orientarea sistemului de axe a sistemului de coordonate este corelată cu dispozitivul (dispozitivele) de fixare a copilului:

(a) Axa X trebuie să fie paralelă cu suprafața de jos a dispozitivului de fixare a scaunului pentru copii (DFC) (2) și să se afle în planul longitudinal median al respectivului dispozitiv;

(b) Axa Y trebuie să fie perpendiculară pe planul longitudinal median;

(c) Axa Z trebuie să fie perpendiculară pe suprafața de jos a DFC.

Pentru a îndeplini cerințele din prezenta secțiune, sistemul de siguranță pentru copii trebuie să fie instalat în conformitate cu manualul de utilizare a sistemului de siguranță pentru copii. Poziția de depozitare a tijei de sprijin este exclusă de la aceste cerințe.

6.3.5.1. Cerințe geometrice privind tija de sprijin și piciorul tijei de sprijin

Piciorul de sprijin, inclusiv sistemul de fixare pe sistemele de siguranță pentru copii și piciorul tijei de sprijin trebuie să se încadreze în întregime în volumul de evaluare al dimensiunii tijei de sprijin (a se vedea, de asemenea, figura 1 și figura 2 din anexa 19 la prezentul regulament), care se definește după cum urmează:

(a) În lățime, de două plane paralele cu planul X'-Z', separate de 200 mm, și concentrată în jurul originii; și

(b) În lungime, de două plane paralele cu planul Z'-Y' și poziționat la distanțe de 585 mm și 695 mm în fața originii de-a lungul axei X' și

(c) În înălțime, de un plan paralel cu planul X'-Y', poziționat la o distanță de 70 mm deasupra originii și măsurat perpendicular față de planul X'-Y'. Părțile rigide, fixe ale piciorului de sprijin trebuie să nu se prelungească dincolo de un plan paralel cu planul X'-Y', poziționat la o distanță de 285 mm sub origine și perpendicular pe planul X'-Y'.

6.3.5.2. Cerințe legate de reglarea piciorului tijei de sprijin

Tija de sprijin trebuie să fie reglabilă pentru a se asigura că piciorul tijei de sprijin poate fi amplasat pe toată înălțimea volumului de evaluare a piciorului tijei de sprijin, după cum se specifică mai jos (a se vedea figurile 3 și 4 din anexa 19 la prezentul regulament). În cazul în care este prevăzută ajustarea incrementală, distanța dintre două poziții de blocare nu trebuie să depășească 20 mm.

Volumul de evaluare a piciorului tijei de sprijin este definit după cum urmează:

(a) În lățime, de două plane paralele cu planul X'-Z', separate de 200 mm, și concentrată în jurul originii și

(b) În lungime, de două plane paralele cu planul Z'-Y' și poziționat la distanțe de 585 mm și 695 mm în fața originii de-a lungul axei X' și

(c) În lungime, de două plane paralele cu planul Z'-Y' și poziționat la distanțe de 285 mm și 540 mm sub origine de-a lungul axei X';

Este permis ca tija de sprijin să fie reglabilă dincolo de limitele de înălțime în direcția Z' (astfel cum se indică prin elementul 6 din figura 3 din anexa 19), cu condiția ca nici o parte să nu se extindă dincolo de planele delimitatoare în direcțiile X' și Y'.

6.3.5.3. Dimensiunile piciorului tijei de sprijin

Dimensiunile piciorului tijei de sprijin trebuie să îndeplinească următoarele cerințe:

(a) Suprafața de contact minimă a tijei de sprijin este de 2 500 mm2, măsurată ca suprafață proiectată la 10 mm deasupra marginii inferioare a piciorului tijei de sprijin [a se vedea figura 0(d)];

(b) Dimensiunile exterioare minime trebuie să fie de 30 mm în direcțiile X' și Y', cu dimensiunile maxime limitate de volumul de evaluare al piciorului tijei de sprijin;

(c) Raza minimă a marginilor piciorului tijei de sprijin trebuie să fie de 3,2 mm.

Figura 0(d)

6.3.5.4. Dispozitiv de verificare a piciorului tijei de sprijin

Se folosește un dispozitiv de verificare pentru a se stabili dacă piciorul tijei de sprijin îndeplinește cerințele definite la punctul 6.3.5.2. de mai sus [a se vedea figura 0(e)]. Ca alternativă, este considerată satisfăcătoare și simularea pe calculator.

Dispozitivul de verificare este definit ca DFC ISOFIX corespunzător clasei de mărime a sistemului de siguranță pentru copii. Dispozitivul de verificare se extinde cu două ancoraje inferioare ISOFIX cu diametrul de 6 mm. Cutia hașurată din fața dispozitivului de verificare este poziționată și dimensionată în conformitate cu punctul 6.3.5.2. de mai sus. CCS trebuie să aibă dispozitivele de prindere blocate pe durata efectuării evaluării.

Figura 0(e)

6.4. Verificarea marcajelor

6.4.1 Serviciul tehnic care efectuează încercările de omologare trebuie să verifice dacă marcajele sunt conforme cu cerințele de la punctul 4 din prezentul regulament.

6.5. Verificarea instrucțiunilor de instalare și a instrucțiunilor de utilizare

6.5.1 Serviciul tehnic care efectuează încercările de omologare trebuie să verifice dacă instrucțiunile de instalare și de utilizare respectă cerințele de la punctul 14 din prezentul regulament.

6.6. Dispoziții aplicabile sistemului de siguranță pentru copii asamblat

6.6.1 Rezistența la coroziune

6.6.1.1. Un sistem de siguranță pentru copii complet sau componentele acestuia care sunt vulnerabile la coroziune trebuie supuse încercării de rezistență la coroziune precizate la punctul 7.1.1. de mai jos.

6.6.1.2. După încercarea de rezistență la coroziune descrisă la punctele 7.1.1.1. și 7.1.1.2. de mai jos, nicio deteriorare ce ar putea împiedica buna funcționare a sistemului de siguranță pentru copii și nicio coroziune semnificativă nu trebuie să fie vizibile cu ochiul liber pentru un observator calificat.

6.6.2. Absorbția de energie

6.6.2.1. Pentru toate dispozitivele cu spătare, zonele definite în anexa 14 la prezentul regulament, atunci când sunt supuse încercării în conformitate cu anexa 13, trebuie să atingă o accelerație maximă mai mică de 60g. Această cerință se aplică, de asemenea, zonelor scuturilor de protecție la impact din zona capului.

6.6.2.2. În cazul sistemelor de siguranță prevăzute cu tetiere reglabile permanente atașate mecanic, în cazul cărora înălțimea centurii de siguranță pentru adulți sau a centurii de tip ham pentru copii este controlată direct de tetiera reglabilă, nu este necesar să se prevadă absorbția energiei în zone precum cele definite în anexa 18, care nu sunt susceptibile să lovească capul manechinului (de exemplu, în spatele tetierei).

6.6.3 Răsturnare

6.6.3.1. Sistemul de siguranță pentru copii trebuie supus încercării în conformitate cu punctul 7.1.2.; manechinul nu trebuie ejectat complet din dispozitiv în nici un moment pe durata încercării. În plus, atunci când scaunul de încercare este în poziția răsturnat, capul manechinului nu trebuie să se deplaseze cu mai mult de 300 mm față de poziția originală în sens vertical în raport cu scaunul de încercare.

6.6.4 Încercarea dinamică

6.6.4.1. Generalități: sistemul de siguranță pentru copii trebuie supus încercărilor dinamice, conform tabelului 2, în conformitate cu punctul 7.1.3. de mai jos:

Tabelul 2

Aplicarea unor criterii diferite în funcție de configurarea încercării

Impact frontal Impact posterior Impact lateral Încercare pe cărucior + scaun standard Încercare în caroserie de vehicul Încercare pe cărucior + scaun standard Încercare în caroserie de vehicul Încercare pe cărucior + scaun standard Orientare cu fața la direcția de mers Orientare cu spatele la direcția de mers și în lateral Orientare cu fața la direcția de mers Orientare cu spatele la direcția de mers și în lateral Orientare cu spatele la direcția de mers și în lateral Orientare cu spatele la direcția de mers și în lateral Orientare cu fața la direcția de mers Orientare cu spatele la direcția de mers și în lateral Nota 1: Scaun standard înseamnă scaunul de încercare sau bancul de încercare Nota 2: Pentru sistemele de fixare pentru copii orientate cu fața spre lateral, în caz de impact lateral, dacă sunt posibile două poziții, capul manechinului trebuie să se afle aproape de ușa laterală.

6.6.4.1.1. Sistemele de siguranță din categoria i-Size se încearcă pe căruciorul de încercare cu ajutorul scaunului de încercare prevăzut în anexa 6 și în conformitate cu punctul 7.1.3.1. de mai jos.

6.6.4.1.2. Sistemele de fixare pentru copii ISOFIX din categoria „ISOFIX pentru vehicule speciale” se supun încercărilor pe fiecare model de vehicul pentru care este destinat sistemul de siguranță pentru copii. Serviciul tehnic responsabil cu efectuarea încercărilor poate reduce numărul modelelor de vehicule supuse încercărilor dacă acestea nu diferă mult în privința aspectelor enumerate la punctul 6.6.4.1.2.3. din prezentul regulament. Sistemul de siguranță pentru copii poate fi încercat în unul din următoarele moduri:

6.6.4.1.2.1. Sistem de siguranță pentru copii în conformitate cu punctul 2.5 și în conformitate cu punctul 6.3. din prezentul regulament și care se încadrează într-un șablon definit în apendicele 2 al anexei 17 la Regulamentul nr. 16, pe căruciorul de încercare cu ajutorul unui banc de încercare prevăzut în anexa 6 și în conformitate cu punctul 7.1.3.1. din prezentul regulament sau pe o caroserie de vehicul în conformitate cu punctul 7.1.3.2. din prezentul regulament.

6.6.4.1.2.2. Pentru sistemele de siguranță pentru copii care nu sunt în conformitate cu dispozițiile de la punctul 2.5. și în conformitate cu punctul 6.3. din prezentul regulament (de exemplu, SSC care nu utilizează niciun dispozitiv antirotație sau care utilizează ancoraje suplimentare) sau nu se încadrează în niciun șablon definit în apendicele 2 al anexei 17 la Regulamentul nr. 16, pe căruciorul de încercare într-o caroserie de vehicul în conformitate cu punctul 7.1.3.2. sau într-un vehicul complet, în conformitate cu punctul 7.1.3.3. din prezentul regulament.

6.6.4.1.2.3. Utilizând un număr suficient de mare de componente ale caroseriei vehiculului pentru a fi reprezentative pentru structura vehiculului și pentru suprafețele de impact. În cazul în care sistemul de siguranță pentru copii este destinat utilizării pe bancheta din spate, acestea includ spătarul scaunului din față, bancheta, podeaua, stâlpul central și cel posterior, precum și plafonul. În cazul în care sistemul de siguranță este destinat utilizării pe scaunul din față, componentele includ tabloul de bord, stâlpii frontali, parbrizul, orice manete sau mânere instalate în podea sau pe o consolă, scaunul din față, podeaua și plafonul. Serviciul tehnic responsabil de efectuarea încercării poate permite excluderea unor elemente în cazul în care se consideră inutile. Încercarea se efectuează conform indicațiilor de la punctul 7.1.3.2. din prezentul regulament, cu excepția impactului lateral.

6.6.4.1.3. Încercarea dinamică trebuie efectuată pe sisteme de siguranță pentru copii care nu au fost anterior supuse unei sarcini.

6.6.4.1.4. Dacă un sistem de siguranță pentru copii „ISOFIX pentru vehicule speciale” este instalat în spatele celor mai din spate poziții ale scaunelor de adult orientate cu fața la direcția de mers (de exemplu, compartimentul de bagaje), se efectuează o încercare cu manechinul cel mai mare (manechinele cele mai mari), în funcție de ceea ce permite sistemul de siguranță pentru copii, astfel cum se prevede la punctul 7.1.3.3. de prezentul regulament. Celelalte încercări, inclusiv cele de conformitate a producției, se pot efectua conform prevederilor de la punctul 7.1.3.2. din prezentul regulament, la cererea producătorului.

6.6.4.1.5. În cazul unui sistem de siguranță pentru copii cu nevoi speciale, fiecare încercare dinamică prevăzută în prezentul regulament pentru intervalul de mărimi specificat de producător trebuie efectuată de două ori: prima oară utilizând mijlocul principal de fixare pe scaun, iar a doua oară utilizând toate dispozitivele sistemului de siguranță în uz. Pe parcursul acestor încercări, se acordă o atenție deosebită cerințelor prevăzute la punctele 6.2.1.5. și 6.2.1.6. din prezentul regulament.

6.6.4.1.6. În cazul unui sistem de siguranță pentru copii care utilizează un dispozitiv antirotație, încercarea dinamică trebuie efectuată după cum urmează:

6.6.4.1.6.1. Cu dispozitivul antirotație în uz și

6.6.4.1.6.2. Fără dispozitivul antirotație în uz, cu excepția cazului în care este furnizat un mecanism pentru a preveni utilizarea incorectă a dispozitivului antirotație.

6.6.4.2. În cursul încercărilor dinamice, nicio componentă a sistemului de siguranță pentru copii care afectează imobilizarea pasagerului nu trebuie să se fractureze nici în totalitate, nici parțial, și nu trebuie să se deschidă sau să se deblocheze nicio cataramă, niciun sistem de blocare și niciun sistem de deplasare. Singura excepție o constituie cazul în care aceste componente sau sisteme sunt identificate ca având o funcție de limitare a sarcinii în descrierea tehnică a producătorului, conform definiției de la punctul 3.2.1 din prezentul regulament, și respectă următoarele criterii:

6.6.4.2.1. Funcționează astfel cum este prevăzut de către producător.

6.6.4.2.2. Nu compromite capacitatea sistemelor de siguranță pentru copii de a proteja ocupantul.

6.6.4.3. Criterii privind manechinul pentru impactul frontal și impactul posterior.

6.6.4.3.1. Criterii pentru evaluarea vătămării în urma unui impact frontal și a unui impact posterior, după cum se arată în tabelul 3.

Tabelul 3

Criteriu Abreviere Unitate Q0 Q1 Q1,5 Q3 Q6 Criteriul de performanță a capului (numai în caz de contact în timpul încercării în vehicul) HPC (3) (15) 600 600 600 800 800 Accelerația capului 3 ms A cap 3 ms g 75 75 75 80 80 Forța de tracțiune a gâtului Fz N Doar în scopuri de monitorizare (4) Momentul de flexiune a părții superioare a gâtului My Nm Doar în scopuri de monitorizare (5) Accelerația pieptului 3 ms A piept 3 ms g 55 55 55 55 55

6.6.4.4. Deplasarea capului manechinului la impact frontal și posterior.

6.6.4.4.1. Sistemele de siguranță pentru copii din categoria i-Size:

6.6.4.4.1.1. Sistemele de siguranță pentru copii orientate cu fața spre direcția de mers

Deplasarea capului: Nicio parte a capului manechinului nu trebuie să depășească planele AB, AD și DE, astfel cum sunt definite în figura 1 de mai jos. Această poziție trebuie evaluată pe o durată maximă de 300 ms sau până când manechinul se oprește definitiv, alegându-se situația care apare prima.

6.6.4.4.1.1.1. În cazul în care încercarea este efectuată în conformitate cu punctul 6.6.4.1.6.2. de mai sus, se aplică o marjă de toleranță de + 10 % valorii distanței deplasării capului între punctul Cr și planul AB

Figura 1

Dispunere pentru încercarea unui dispozitiv orientat cu fața la direcția de mers

Dimensiuni în mm

6.6.4.4.1.2. Sistemele de siguranță pentru copii orientate cu spatele la direcția de mers și coșulețe pentru sugari:

6.6.4.4.1.2.1. Deplasarea capului: capul manechinului nu trebuie să depășească planele FD, FG și DE, așa cum se arată în figura 2 de mai jos. Această poziție trebuie evaluată pe o durată maximă de 300 ms sau până când manechinul se oprește definitiv, alegându-se situația care apare prima. În cazul în care un astfel de sistem de siguranță pentru copii intră în contact cu bara având diametrul de 100 mm și sunt îndeplinite toate criteriile legate de evaluarea vătămării și de deplasarea capului manechinului, trebuie efectuată încă o încercare dinamică (impact frontal) cu manechinul cel mai greu prevăzut pentru o anumită serie de indicații de mărime și fără bara cu diametrul de 100 mm; pentru această încercare trebuie să fie îndeplinite toate criteriile, cu excepția deplasării spre înainte. Dacă încercarea este efectuată în conformitate cu punctul 6.6.4.1.6.2. de mai sus, se ia în considerare numai a doua configurație fără bara cu diametrul de 100 mm.

Figura 2

Dispunerea pentru încercarea unui dispozitiv orientat cu spatele la direcția de mers și care nu este sprijinit de tabloul de bord

6.6.4.4.2. Atunci când sistemele de fixare pentru copii ISOFIX din categoria „ISOFIX pentru vehicule speciale” se încearcă într-un vehicul complet sau pe caroseria unui vehicul, criteriul de performanță a capului (HPC) și accelerația capului 3 ms sunt utilizate drept criterii de evaluare. În cazul în care nu există contact cu capul, aceste criterii sunt îndeplinite fără măsurători și se înregistrează numai sub forma „fără contact cu capul”. După o încercare cu un vehicul complet, trebuie să fie posibilă înlăturarea manechinului asamblat complet din sistemul de siguranță pentru copii fără utilizarea unei pârghii mecanice sau a unor instrumente pe sistemul de siguranță pentru copii sau pe structura vehiculului.

6.6.4.4.3 În cursul încercărilor dinamice, nicio componentă a sistemului de siguranță pentru copii care fixează copilul în poziția corectă nu trebuie să cedeze. În această categorie sunt incluse cataramele, sistemele de blocare, sistemele de înclinare, cu excepția cazului în care sunt identificate ca un dispozitiv de limitare a sarcinii. Orice dispozitiv de limitare a sarcinii trebuie identificat în descrierile tehnice ale producătorilor, astfel cum este definit la punctul 3.2.1 din prezentul regulament.

6.6.4.5. Criteriile privind manechinul pentru impact lateral destinat sistemului de siguranță pentru copii orientat cu fața la direcția de mers și cu spatele la direcția de mers.

6.6.4.5.1. Criterii principale de evaluare a vătămării — susținerea capului

În timpul etapei de încărcare din cadrul încercării la impact lateral, până la 80 ms, protecția laterală trebuie să fie întotdeauna poziționată la nivelul centrului de greutate al capului manechinului perpendicular pe direcția intruziunii portierei; Susținerea capului este evaluată după următoarele criterii:

(a) capul nu are contact cu panoul portierei;

(b) capul nu trebuie să depășească un plan vertical identificat de o linie roșie pe partea superioară a portierei (vedere de sus pentru camera de luat vederi). Acest plan vertical este identificat de o linie pe ușa care suferă impactul, astfel cum este definit în anexa 6, apendicele 3, figura 1.

6.6.4.5.2. Criterii suplimentare pentru evaluarea vătămării în urma unui impact lateral

Criteriu Abreviere Unitate Q0 Q1 Q1,5 Q3 Q6 Criteriu de performanță a capului HPC (15) 600 600 600 800 800 Accelerația capului 3 ms A cap 3 ms g 75 75 75 80 80 Forța de tracțiune în partea superioară a gâtului Fz N Doar în scopuri de monitorizare (6) Momentul de flexiune al părții superioare a gâtului Mx Nm Doar în scopuri de monitorizare (7)

6.6.5 Rezistența la temperatură

6.6.5.1. Cataramele, retractoarele, dispozitivele de reglare și dispozitivele de blocare sensibile la temperatură sunt supuse încercării la temperatură prevăzute la punctul 7.2.7. de mai jos.

6.6.5.2. După încercarea de temperatură prevăzută la punctul 7.2.7.1. de mai jos, niciun semn de deteriorare ce ar putea împiedica buna funcționare a sistemului de siguranță pentru copii nu trebuie să fie vizibil cu ochiul liber unui observator calificat. Se efectuează apoi încercările dinamice.

6.7. Dispoziții aplicabile componentelor individuale ale sistemului de siguranță

6.7.1 Catarama

6.7.1.1. Catarama trebuie proiectată astfel încât să excludă orice posibilitate de utilizare incorectă. Aceasta înseamnă, printre altele, că ea nu trebuie să poată rămâne în poziție semiînchisă; nu trebuie să fie posibilă inversarea, din greșeală, a componentelor cataramei atunci când aceasta se blochează; catarama trebuie să se blocheze numai atunci când sunt fixate toate componentele. În orice situație în care catarama este în contact cu corpul copilului, ea nu trebuie să fie mai îngustă decât lățimea minimă a curelei, așa cum se specifică la punctul 6.7.4.1.1. de mai jos. Acest punct nu se aplică ansamblurilor de centuri omologate în conformitate cu Regulamentul nr. 16 sau cu orice standard echivalent în vigoare. În cazul unui sistem de siguranță pentru copii cu nevoi speciale, numai catarama principalului mijloc de fixare pe scaun trebuie să îndeplinească cerințele prevăzute la punctele 6.7.1.2. — 6.7.1.8. inclusiv.

6.7.1.2. Chiar și atunci când nu este supusă unei tensiuni, catarama trebuie să rămână închisă indiferent de poziție. Aceasta trebuie să fie ușor de utilizat și de apucat. Catarama trebuie să poată fi deschisă apăsând fie pe un buton, fie pe un dispozitiv similar.

Suprafața asupra căreia trebuie aplicată această presiune trebuie să aibă, în poziția de deschidere efectivă și atunci când este proiectată pe un plan perpendicular pe direcția inițială de mișcare a butonului:

(a) Pentru dispozitivele încastrate, o suprafață minimă de 4,5 cm2 și o lățime minimă de 15 mm;

(b) Pentru dispozitivele neincastrate, o suprafață minimă de 2,5 cm2 și o lățime minimă de 10 mm. Lățimea este cea mai mică dintre cele două dimensiuni care alcătuiesc suprafața prescrisă și se măsoară perpendicular pe direcția de mișcare a butonului de deblocare.

6.7.1.3. Suprafața de deblocare a cataramei trebuie să fie de culoare roșie. Nicio altă parte a cataramei nu trebuie să fie de culoare roșie.

6.7.1.4. Copilul trebuie să poată fi scos din sistemul de siguranță printr-o singură acționare asupra unei singure catarame. Copilul poate fi scos împreună cu echipamente precum coșulețul pentru sugari/scaunul pentru nou-născuți/sistemele de siguranță pentru nou-născuți dacă sistemul de siguranță pentru copii poate fi deblocat acționând cel mult două butoane de deblocare.

6.7.1.4.1. Dispozitiv de poziționare a curelei transversale

Dacă este prevăzut un dispozitiv de poziționare a curelei transversale, acesta trebuie conceput astfel încât să împiedice utilizarea incorectă. Nu trebuie să fie posibilă utilizarea dispozitivului într-un mod care să determine răsucirea curelei transversale. Trebuie să fie posibilă fixarea dispozitivului prin cel mult o acțiune. Forța necesară pentru fixarea dispozitivului nu trebuie să depășească 15 N.

6.7.1.4.2. Dispozitivul de poziționare a curelei transversale trebuie să fie ușor de utilizat și de apucat. Trebuie să fie posibilă deschiderea acestuia printr-o singură acțiune simplă, însă trebuie să fie dificil pentru copilul de pe scaun să manipuleze mecanismul de deblocare. Forța necesară pentru deblocarea dispozitivului nu trebuie să depășească 15 N.

6.7.1.4.3. Dispozitivul de poziționare a curelei transversale nu depășește 60 mm în înălțime.

6.7.1.5. Deschiderea cataramei trebuie să permită eliberarea copilului independent de „scaun”, de „suportul scaunului” sau de „scutul de protecție la impact”, în cazul în care este montat, iar dacă dispozitivul include o curea pentru coapse, aceasta trebuie desfăcută prin acționarea aceleiași catarame.

6.7.1.6. Catarama trebuie să reziste la încercarea la temperatură prevăzută la punctul 7.2.7. de mai jos și la o acționare repetată și trebuie să fie supusă, înainte de încercarea dinamică prevăzută la punctul 7.1.3., unei încercări constând în 5 000 ± 5 cicluri de deschidere și de închidere în condiții normale de utilizare.

6.7.1.7. Catarama trebuie supusă următoarelor încercări de desfacere:

6.7.1.7.1. Încercare sub sarcină

6.7.1.7.1.1. Pentru efectuarea acestei încercări, se utilizează un sistem de siguranță pentru copii care a fost în prealabil supus încercării dinamice prevăzute la punctul 7.1.3. de mai jos.

6.7.1.7.1.2. Forța necesară pentru desfacerea cataramei în încercarea prevăzută la punctul 7.2.1.1. nu trebuie să depășească 80 N.

6.7.1.7.2. Încercare fără sarcină

6.7.1.7.2.1. Pentru efectuarea acestei încercări se utilizează o cataramă care nu a fost în prealabil supusă niciunei sarcini. Forța necesară pentru desfacerea cataramei atunci când nu este supusă unei sarcini trebuie să fie cuprinsă între 40-80 N în încercările prevăzute la punctul 7.2.1.2. de mai jos

6.7.1.8. Rezistență

6.7.1.8.1. În cursul încercării efectuate în conformitate cu punctul 7.2.1.3.2. de mai jos, nicio parte a cataramei sau a curelelor adiacente sau a dispozitivelor de reglare nu trebuie să se rupă sau să se desprindă.

6.7.1.8.2. În funcție de limita masei declarate de producător, catarama unei centuri de tip ham trebuie să reziste la:

6.7.1.8.2.1. 4 kN, în cazul în care limita masei este mai mică sau egală cu 13 kg;

6.7.1.8.2.2. 10 kN, în cazul în care limita masei este mai mare de 13 kg;

6.7.1.8.3. Autoritatea de omologare de tip poate acorda o exonerare de la obligația de efectuare a încercării de rezistență a cataramei dacă informațiile deja disponibile sunt suficiente pentru a nu mai fi necesară încercarea.

6.7.2 Dispozitiv de reglare

6.7.2.1. Plaja de reglare trebuie să fie suficient de mare pentru a permite reglarea corectă a sistemului de siguranță pentru copii cu orice mărime pentru care este destinat dispozitivul și pentru a permite instalarea satisfăcătoare în toate vehiculele compatibile i-Size.

6.7.2.2. Toate dispozitivele de reglare trebuie să fie de tipul „cu reglare rapidă”.

6.7.2.3. Dispozitivele de tipul „cu reglare rapidă” trebuie să fie ușor accesibile atunci când sistemul de siguranță pentru copii este instalat corect, iar copilul sau manechinul este în poziție.

6.7.2.4. Un dispozitiv de tipul „cu reglare rapidă” trebuie să poată fi reglat cu ușurință în funcție de mărimea copilului. În special, într-o încercare efectuată în conformitate cu punctul 7.2.2.1. de mai jos, forța necesară acționării unui dispozitiv de reglare manuală nu trebuie să depășească 50 N.

6.7.2.5. Se încearcă două eșantioane de dispozitive de reglare din cadrul unui sistem de siguranță pentru copii în conformitate cu cerințele privind efectuarea încercării la temperatură prevăzute la punctul 7.2.7.1. și punctul 7.2.3. de mai jos.

6.7.2.5.1. Alunecarea curelei nu trebuie să depășească 25 mm pentru un dispozitiv de reglare sau 40 mm pentru toate dispozitivele de reglare.

6.7.2.6. Dispozitivul nu trebuie să se rupă sau să se desprindă atunci când este supus încercării în conformitate cu punctul 7.2.2.1. de mai jos.

6.7.2.7. Un dispozitiv de reglare montat direct pe sistemul de siguranță pentru copii trebuie să reziste la o acționare repetată și, înainte de încercarea dinamică prevăzută la punctul 7.1.3., trebuie supus unei încercări constând în 5 000 ± 5 cicluri, în conformitate cu punctul 7.2.3.

6.7.3 Retractoare

6.7.3.1. Retractoare cu blocare automată

6.7.3.1.1. Cureaua dotată cu un retractor cu blocare automată nu trebuie să se deruleze mai mult de 30 mm între pozițiile de blocare ale retractorului. După o mișcare spre înapoi a pasagerului, cureaua trebuie fie să rămână în poziția ei inițială, fie să revină automat la această poziție ca urmare a mișcării spre înainte a pasagerului.

6.7.3.1.2. Dacă retractorul face parte dintr-o centură transversală, forța de retractare a curelei nu trebuie să fie mai mică de 7 N atunci când este măsurată pe lungimea liberă dintre manechin și retractor, conform punctului 7.2.4.1. de mai jos. Dacă retractorul face parte dintr-un sistem de siguranță pentru piept, forța de retractare a curelei nu trebuie să fie mai mică de 2 N sau mai mare de 7 N atunci când este măsurată într-un mod similar. În cazul în care cureaua trece printr-un ghidaj sau printr-un scripete, forța de retragere trebuie măsurată pe lungimea liberă dintre manechin și ghidaj sau scripete. Dacă ansamblul cuprinde un mecanism cu acționare manuală sau automată care nu permite curelei să se retracteze complet, acest mecanism nu trebuie să fie în funcțiune în momentul efectuării acestor măsurători.

6.7.3.1.3. Cureaua trebuie derulată și lăsată să se retragă în retractor de mai multe ori în condițiile descrise la punctul 7.2.4.2., până când se realizează o serie de 5 000 de cicluri. Retractorul trebuie apoi supus cerințelor pentru efectuarea încercării la temperatură prevăzute la punctul 7.2.7.1. și încercării la coroziune descrise la punctul 7.1.1. de mai jos, precum și încercării de rezistență la praf descrise la punctul 7.2.4.5. de mai jos. Acesta trebuie apoi să facă față cu succes unei alte serii de 5 000 de cicluri de derulare și retractare. După încercările de mai sus, retractorul trebuie să funcționeze în continuare corect și să îndeplinească cerințele prevăzute la punctele 6.7.3.1.1. și 6.7.3.1.2. de mai sus.

6.7.3.2. Retractoare cu blocare de urgență

6.7.3.2.1. Un retractor cu blocare de urgență trebuie să îndeplinească următoarele condiții, după ce este încercat conform dispozițiilor de la punctul 7.2.4.3.:

6.7.3.2.1.1. Trebuie să se blocheze când decelerația vehiculului ajunge la valoarea 0,45 g;

6.7.3.2.1.2. Nu trebuie să se blocheze la o accelerație a curelei mai mică de 0,8 g, măsurată pe axa de derulare a curelei.

6.7.3.2.1.3. Nu trebuie să se blocheze atunci când dispozitivul său de detectare este înclinat cu cel mult 12° în orice direcție față de poziția de instalare indicată de producător;

6.7.3.2.1.4. Trebuie să se blocheze dacă senzorul este înclinat în orice direcție cu peste 27° față de poziția de instalare indicată de producător.

6.7.3.2.2. Dacă acționarea unui retractor depinde de un semnal extern sau de o sursă de curent externă, retractorul trebuie proiectat astfel încât să se blocheze automat în caz de cădere sau de întrerupere a semnalului ori a sursei de curent în cauză.

6.7.3.2.3. Un retractor cu blocare de urgență cu sensibilitate multiplă trebuie să îndeplinească cerințele stabilite mai sus. În plus, în cazul în care unul dintre factorii de sensibilitate se referă la derularea curelei, blocarea trebuie să se fi produs la o accelerație a curelei de 1,5 g, măsurată pe axa de derulare a curelei.

6.7.3.2.4. În încercările indicate la punctele 6.7.3.2.1.1. și 6.7.3.2.3. de mai sus, lungimea curelei derulate înainte ca retractorul să se blocheze nu trebuie să depășească 50 mm pornind de la lungimea prevăzută la punctul 7.2.4.3.1. de mai jos. În încercarea prevăzută la punctul 6.7.3.2.1.2. de mai sus, blocarea nu trebuie să aibă loc pe parcursul primilor 50 mm ai curelei derulate, pornind de la lungimea prevăzută la punctul 7.2.4.3.1. de mai jos.

6.7.3.2.5. Dacă retractorul face parte dintr-o centură transversală, forța de retractare a curelei nu trebuie să fie mai mică de 7 N atunci când este măsurată pe lungimea liberă dintre manechin și retractor, conform punctului 7.2.4.1. de mai jos. Dacă retractorul face parte dintr-un sistem de siguranță pentru piept, forța de retractare a curelei nu trebuie să fie mai mică de 2 N sau mai mare de 7 N atunci când este măsurată într-un mod similar. În cazul în care cureaua trece printr-un ghidaj sau printr-un scripete, forța de retragere trebuie măsurată pe lungimea liberă dintre manechin și ghidaj sau scripete. Dacă ansamblul cuprinde un mecanism cu acționare manuală sau automată care nu permite curelei să se retracteze complet, acest mecanism nu trebuie să fie în funcțiune în momentul efectuării acestor măsurători.

6.7.3.2.6. Centura trebuie derulată și lăsată să se retragă în retractor de mai multe ori în condițiile prevăzute la punctul 7.2.4.2., până când se realizează o serie de 40 000 de cicluri de derulare și retractare. Retractorul trebuie apoi supus încercării de temperatură prevăzute la punctul 7.2.7. și încercării de coroziune prevăzute la punctul 7.1.1., precum și încercării de rezistență la praf descrise la punctul 7.2.4.5.

6.7.4 Curele

6.7.4.1. Lățime

6.7.4.1.1. Lățimea minimă a curelelor sistemelor de siguranță pentru copii care intră în contact cu manechinul trebuie să fie de 25 mm. Aceste dimensiuni se măsoară în cursul încercării de rezistență a curelelor prevăzute la punctul 7.2.5.1. mai jos, fără a opri mașina și sub o sarcină egală cu 75 % din tensiunea de rupere a curelei.

6.7.4.2. Rezistența după condiționarea la temperatura ambiantă

6.7.4.2.1. Pe două eșantioane de curele condiționate conform punctului 7.2.5.2.1., tensiunea de rupere a curelei trebuie determinată în conformitate cu punctul 7.2.5.1.2. de mai jos.

6.7.4.2.2. Diferența dintre tensiunile de rupere ale celor două eșantioane nu trebuie să depășească 10 % din cea mai mare tensiune de rupere măsurată.

6.7.4.3. Rezistența după condiționarea specială

6.7.4.3.1. Pe două curele condiționate conform uneia dintre dispozițiile de la punctul 7.2.5.2. de mai jos (cu excepția punctului 7.2.5.2.1. de mai jos), tensiunea de rupere a curelei trebuie să fie de cel puțin 75 % din media sarcinilor determinate în încercarea la care se face referire la punctul 7.2.5.1. de mai jos.

6.7.4.3.2. În plus, tensiunea de rupere nu trebuie să fie mai mică de 3,6 kN pentru sistemele de fixare din cadrul sistemelor de siguranță pentru copii i-Size.

6.7.4.3.3. Autoritatea de omologare de tip poate renunța la unul sau mai multe dintre aceste încercări în cazul în care structura materialului utilizat sau informațiile disponibile fac încercarea (încercările) inutilă (inutile).

6.7.4.3.4. Procedura de condiționare prin abraziune de tip 1, definită la punctul 7.2.5.2.6. de mai jos, se efectuează numai atunci când rezultatul încercării la microalunecare definite la punctul 7.2.3. de mai jos este cu 50 % peste limita prevăzută la punctul 6.7.2.5.1. de mai sus.

6.7.4.4. Nu trebuie să fie posibilă derularea completă a curelei prin niciunul dintre dispozitivele de reglare, catarame sau ancoraje.

6.7.5 Specificații privind dispozitivele de prindere ISOFIX

„Dispozitivele de prindere ISOFIX” și indicatoarele de fixare trebuie să reziste la operații repetate și, înainte de încercarea dinamică prevăzută la punctul 7.1.3. de mai jos, trebuie să fie supuse unei încercări cuprinzând 2 000 ± 5 cicluri de deschidere și de închidere în condiții normale de utilizare.

6.7.5.1. Dispozitivele de prindere ISOFIX și indicatoarele de fixare trebuie să reziste la operații repetate și, înainte de încercarea dinamică prevăzută la punctul 7.1.3., trebuie să facă față unei încercări cuprinzând 2 000 ± 5 cicluri de deschidere și de închidere în condiții normale de utilizare.

6.7.5.2. Dispozitivele de prindere ISOFIX trebuie să aibă un mecanism de blocare care respectă cerințele specificate la litera (a) sau (b), după cum urmează: (a) eliberarea mecanismului de blocare a scaunului complet necesită două acțiuni consecutive, prima trebuind să fie menținută în timp ce se efectuează a doua; sau (b) Forța de desfacere a dispozitivului de prindere ISOFIX trebuie să fie de cel puțin 50 N atunci când este încercat în conformitate cu punctul 7.2.8. de mai jos.

6.8. Clasificare

6.8.1 Sistemele de siguranță pentru copii pot acoperi orice interval de mărimi cu condiția să fie îndeplinite cerințele pentru întregul interval.

7. ÎNCERCĂRI

7.1. Configurația sistemului de siguranță pentru copii asamblat

7.1.1 Coroziune

7.1.1.1. Elementele din metal ale sistemului de siguranță pentru copii se amplasează într-o cameră de încercare, astfel cum se prevede în anexa 4. În cazul unui sistem de siguranță pentru copii care include un retractor, centura trebuie derulată pe toată lungimea minus 100 ± 3 mm. Cu excepția unor scurte întreruperi care pot fi necesare, de exemplu, pentru verificarea și completarea soluției saline, încercarea de expunere se efectuează timp de 50 ± 0,5 ore neîntrerupt.

7.1.1.2. La finalizarea încercării de expunere, elementele din metal ale sistemului de siguranță pentru copii trebuie spălate cu grijă sau introduse în apă curgătoare curată la o temperatură de cel mult 38 °C pentru a se înlătura orice depuneri de sare și apoi trebuie lăsate să se usuce la o temperatură ambiantă de 18 °C - 25 °C timp de 24 ± 1 ore înainte de inspecție, în conformitate cu punctul 6.6.1.2. de mai sus.

7.1.2 Răsturnare

7.1.2.1. Manechinul trebuie să fie echipat cu oricare dintre dispozitivele de aplicare a sarcinii, după caz, și după cum este descris în anexa 21. Manechinul trebuie așezat în sistemul de siguranță montat în conformitate cu prezentul regulament și cu instrucțiunile producătorului, ținând cont și de distanța standard, astfel cum se prevede la punctul 7.1.3.5., aplicat identic pentru toate sistemele.

7.1.2.2. Sistemul de siguranță trebuie fixat pe bancul de încercare sau în scaunul vehiculului. Întregul sistem de siguranță pentru copii se rotește în jurul unei axe orizontale situate în planul longitudinal median al sistemului de siguranță pentru copii cu un unghi de 540° ± 5°, cu o viteză de 2–5 grade/secundă, și se oprește în această poziție. În scopul efectuării prezentei încercări, pe bancul de încercare descris în anexa 6 pot fi prinse dispozitive destinate unor vehicule specifice.

7.1.2.3. În această poziție statică inversată, se aplică o masă de patru ori mai mare decât cea a manechinului, vertical în jos pe un plan perpendicular pe axa de rotație în plus față de manechinul care utilizează dispozitivul de aplicare a sarcinii descris în anexa 21. Sarcina se aplică progresiv de manieră controlată la o rată care să nu depășească accelerația gravitațională sau 400 mm/min. Se menține sarcina maximă prevăzută pentru o durată de 30 - 0/+ 5 secunde.

7.1.2.4. Se elimină sarcina cu o viteză care să nu depășească 400 mm/min și se măsoară deplasarea.

7.1.2.5. Întregul scaun se rotește cu 180° pentru a reveni în poziția inițială.

7.1.2.6. Acest ciclu de încercare trebuie să fie efectuat din nou prin rotire în direcția inversă. Cu axa de rotație în planul orizontal și la un unghi de 90° față de cel adoptat pentru cele două încercări anterioare, procedura trebuie repetată în ambele direcții de rotație.

7.1.2.7. Încercările în cauză trebuie efectuate utilizând atât cel mai mic, cât și cel mai mare manechin adecvat din intervalul de mărime pentru care este destinat sistemul de siguranță. Nu este permisă nicio ajustare a manechinului sau a sistemului de siguranță pentru copii pe durata întregului ciclu de încercare.

7.1.3 Încercarea dinamică la impact frontal, posterior și lateral:

(a) Încercarea la impact frontal se efectuează pe „i-Size” (sisteme de siguranță pentru copii universale integrale ISOFIX) și pe sisteme de siguranță pentru copii „ISOFIX pentru vehicule speciale”;

(b) Încercarea la impact posterior se efectuează pe sisteme „i-Size” și pe sisteme de siguranță pentru copii „ISOFIX pentru vehicule speciale” orientate cu spatele la direcția de mers;

(c) Încercarea la impact lateral se efectuează doar pe bancul de încercare pentru sisteme de siguranță pentru copii integrale universale ISOFIX i-Size și pentru sisteme de siguranță pentru copii „ISOFIX pentru vehicule speciale”;

7.1.3.1. Încercări care utilizează căruciorul și bancul de încercare

7.1.3.1.1. Încercări la impact frontal și posterior

7.1.3.1.1.1. Căruciorul și bancul de încercare folosite pentru încercarea dinamică trebuie să îndeplinească cerințele stabilite în anexa 6 la prezentul regulament.

7.1.3.1.1.2. Căruciorul trebuie să rămână în poziție orizontală pe tot intervalul decelerării sau accelerării.

7.1.3.1.1.3. Bancul de încercare trebuie rotit cu 180° când încercarea are loc în conformitate cu cerințele încercării la impact posterior.

7.1.3.1.1.4. La încercarea unui sistem de siguranță pentru copii orientat cu spatele spre direcția de mers destinat utilizării pe scaunul din față, planșa de bord a vehiculului trebuie reprezentată de o bară rigidă prinsă de cărucior, astfel încât întreaga energie să fie absorbită în sistemul de siguranță pentru copii.

7.1.3.1.1.5. Dispozitive de decelerare sau accelerare

Solicitantul trebuie să utilizeze, la alegere, unul dinte următoarele dispozitive:

7.1.3.1.1.5.1. Dispozitiv de încercare la decelerare:

Decelerația căruciorului trebuie efectuată folosind aparatul prevăzut în anexa 6 la prezentul regulament sau orice alt dispozitiv care produce rezultate echivalente. Acest aparat trebuie să poată obține performanța specificată la punctul 7.1.3.4. de mai jos și specificată mai jos:

Procedura de etalonare:

Curba decelerației căruciorului, în cazul încercărilor sistemelor de siguranță pentru copii efectuate în conformitate cu prevederile de la punctul 7.1.3.1. de mai sus, căruciorul fiind încărcat cu mase inerte de cel mult 55 kg pentru a reproduce un sistem de siguranță în care este fixat un copil, precum și în cazul încercărilor sistemelor de siguranță pentru copii fixate pe caroseria unui vehicul, efectuate în conformitate cu prevederile de la punctul 7.1.3.2. de mai jos, căruciorul fiind încărcat cu structura vehiculului și cu mase inerte cântărind de cel mult x ori 55 kg și reproducând un număr de x sisteme de siguranță în care sunt fixați copii, trebuie să se situeze, în cazul unei coliziuni frontale, în zona hașurată din graficul prezentat în apendicele 1 al anexei 7 la prezentul regulament și, în cazul unei coliziuni din spate, în zona hașurată din graficul prezentat în apendicele 2 al anexei 7 la prezentul regulament.

În timpul etalonării dispozitivului de oprire, distanța de oprire este de 650 ± 30 mm, în caz de impact frontal, și de 275 ± 20 mm, în caz de impact posterior.

Condițiile încercării dinamice în timpul încercării:

Pentru impactul frontal și pentru impactul posterior, decelerația se obține cu aparatul etalonat astfel cum s-a precizat mai sus, însă:

(a) Curba de decelerație nu trebuie să dureze mai mult de 3 ms în plus față de limita inferioară a cerințelor în materie de performanță;

(b) Dacă încercările de mai sus au fost efectuate la viteze mai mari și/sau curba de decelerație a depășit nivelul superior al zonei hașurate, iar sistemul de siguranță pentru copii îndeplinește cerințele, încercarea se consideră satisfăcătoare.

7.1.3.1.1.5.2. Dispozitivul de încercare la accelerare

Condițiile încercării dinamice:

În caz de impact frontal, căruciorul trebuie propulsat astfel încât, în timpul încercării, variația totală a vitezei sale ΔV să fie 52 + 0- 2 km/h, iar curba accelerației să fie în interiorul zonei hașurate din graficul din apendicele 1 al anexei 7 și să se mențină deasupra segmentului definit de coordonatele (5 g, 10 ms) și (9 g, 20 ms). Momentul inițial al impactului (T0) este definit în conformitate cu ISO 17 373 pentru un nivel al accelerației de 0,5 g.

În caz de impact posterior, căruciorul trebuie propulsat astfel încât, în timpul încercării, variația totală a vitezei sale ΔV este 32 + 2- 0 km/h și curba accelerației este în interiorul zonei hașurate din graficul din anexa 7, apendicele 2 și se menține deasupra segmentului definit de coordonatele (5 g, 5 ms) și (10 g, 10 ms). Momentul inițial al impactului (T0) este definit în conformitate cu ISO 17 373 pentru un nivel al accelerației de 0,5 g.

Chiar dacă cerințele de mai sus sunt îndeplinite, serviciul tehnic utilizează o masă a căruciorului (echipat cu bancul de încercare), astfel cum se precizează la punctul 1. din anexa 6, mai mare de 380 kg.

Cu toate acestea, dacă încercările de mai sus au fost efectuate la viteze mai mari și/sau curba accelerației a depășit nivelul superior al zonei hașurate, iar sistemul de siguranță pentru copii continuă să îndeplinească cerințele, încercarea se consideră satisfăcătoare.

7.1.3.1.1.6. Trebuie efectuate următoarele măsurători:

7.1.3.1.1.6.1. Viteza căruciorului imediat înainte de impact (numai în cazul săniilor de decelerare, necesară pentru calcularea distanței de oprire);

7.1.3.1.1.6.2. Distanța de oprire (numai în cazul săniilor de decelerare), care poate fi calculată prin dubla integrare a decelerației înregistrate a saniei;

7.1.3.1.1.6.3. Deplasarea capului manechinului în direcțiile verticală și orizontală ale încercărilor cu toate manechinele Q necesare pentru o anumită indicație i-Size cel puțin în primele 300 ms;

7.1.3.1.1.6.4. Parametrii necesari pentru a efectua evaluarea vătămării pe baza criteriilor de mai sus, astfel cum se menționează la punctul 6.6.4.3.1. cel puțin în primele 300 ms;

7.1.3.1.1.6.5. Accelerația sau decelerația căruciorului cel puțin în primele 300 ms.

7.1.3.1.1.7. După impact, sistemul de siguranță pentru copii trebuie inspectat vizual, fără a se desface catarama, pentru a stabili dacă s-a produs vreo defecțiune sau rupere.

7.1.3.1.2. Impact posterior

7.1.3.1.2.1. Scaunul de încercare trebuie rotit la 180° când încercarea are loc în conformitate cu cerințele încercării la impact posterior.

7.1.3.1.2.2. La încercarea unui sistem de siguranță destinat utilizării cu spatele la direcția de mers pe scaunul din față, planșa de bord a vehiculului trebuie reprezentată de o bară rigidă prinsă de cărucior, astfel încât întreaga energie să fie absorbită de sistemul de siguranță.

7.1.3.1.2.3. Condițiile de decelerație trebuie să îndeplinească cerințele din apendicele 2 al anexei 7..

Condițiile de accelerație trebuie să îndeplinească cerințele din anexa 7, apendicele 2.

7.1.3.1.2.4. Măsurătorile care urmează a fi efectuate trebuie să fie similare cu cele stabilite la punctele 7.1.3.1.1.4. - 7.1.3.1.1.5. de mai sus.

7.1.3.1.3. Impact lateral

7.1.3.1.3.1. Bancul de încercare trebuie rotit la 90 ° când încercarea are loc în conformitate cu cerințele încercării la impact lateral.

7.1.3.1.3.2. Ancorajele inferioare ISOFIX trebuie să fie mobile în direcția Y pentru a evita deteriorarea dispozitivelor de prindere și a echipamentelor de încercare. Dispozitivele de prindere ISOFIX trebuie fixate pe un sistem de glisare care permite o mișcare de 200 mm - 0 mm + 50 mm.

7.1.3.1.3.3. Încărcarea SSC de la impactul lateral este generată de un panou de portieră după cum se definește în apendicele 3 al anexei 6. Suprafața panoului trebuie să fie capitonată, astfel cum se specifică în anexa 6, apendicele 3.

7.1.3.1.3.4. Dispozitivul de încercare trebuie să reproducă o viteză relativă între panoul portierei și bancul de încercare în conformitate cu anexa 7 apendicele 3. Adâncimea maximă a intruziunii panoului portierei este definită în anexa 6 apendicele 3. Viteza relativă între panoul portierei și bancul de testare nu este afectată de contactul cu SSC și trebuie să rămână în interiorul intervalului definit în anexa 7, apendicele 3. În cadrul unei încercări în care portiera este staționară la timpul t0, portiera trebuie să fie fixată, iar viteza la sol a manechinului la t0 trebuie să fie între 6,375 m/s și 7,25 m/s. În cadrul unei încercări în care portiera se mișcă la t0, viteza la sol a portierei trebuie să rămână în intervalul definit în anexa 7 apendicele 3 cel puțin până când intruziunea atinge punctul maxim, iar manechinul trebuie să fie staționar la t0.

7.1.3.1.3.5. SSC trebuie încercat în poziția sa cea mai dreaptă.

7.1.3.1.3.6. La momentul t0 definit în anexa 7, apendicele 3, manechinul trebuie să fie în poziția sa inițială, astfel cum este definit la punctul 7.1.3.5.2.1. de mai jos.

7.1.3.2. Încercări pe cărucior și pe caroseria vehiculului

7.1.3.2.1. Pentru încercările la impact frontal

7.1.3.2.1.1. Metoda utilizată pentru a fixa vehiculul în timpul încercării nu trebuie să aibă ca efect întărirea ancorelor scaunelor, a centurilor de siguranță pentru adulți sau a oricăror ancoraje suplimentare necesare pentru a fixa sistemul de siguranță pentru copii sau pentru a reduce deformarea normală a structurii. Nu trebuie să fie prezentă nicio parte a vehiculului care, prin limitarea mișcării manechinului, ar putea reduce sarcina aplicată asupra sistemului de siguranță pentru copii în timpul încercării. Componentele structurii care au fost eliminate pot fi înlocuite cu altele care au aceeași rezistență, cu condiția să nu împiedice mișcarea manechinului.

7.1.3.2.1.2. Un dispozitiv de fixare este considerat satisfăcător dacă nu produce niciun efect asupra unei suprafețe care se întinde peste întreaga lățime a structurii și dacă vehiculul sau structura este blocată sau fixată în partea din față la o distanță de cel puțin 500 mm față de ancorajul sistemului de fixare. La partea din spate, structura trebuie imobilizată la o distanță suficientă în spatele ancorajelor pentru a îndeplini toate cerințele prevăzute la punctul 7.1.3.2.1.1. de mai sus.

7.1.3.2.1.3. Scaunul vehiculului și sistemul de siguranță pentru copii trebuie montate și amplasate într-o poziție aleasă de serviciul tehnic care efectuează încercările de omologare pentru a reda cele mai nefavorabile condiții cu privire la rezistență, compatibile cu instalarea manechinului în vehicul. Poziția spătarului de la scaunul vehiculului și cea a sistemului de siguranță pentru copii trebuie precizate în raport. Spătarul de la scaunul vehiculului, dacă poate fi înclinat, trebuie blocat în conformitate cu indicațiile producătorului sau, în lipsa oricărei specificații, la un unghi efectiv cât mai apropiat de 25°.

7.1.3.2.1.4. Cu excepția cazului în care instrucțiunile pentru fixare și utilizare prevăd altfel, scaunul din față trebuie să fie reglat în poziția cea mai avansată utilizată în mod normal pentru sistemele de siguranță destinate utilizării pe scaunul din față, și în poziția cea mai din spate utilizată în mod normal pentru sistemele de siguranță pentru copii destinate utilizării în poziția de ședere din partea din spate.

7.1.3.2.1.5. Condițiile de decelerare trebuie să îndeplinească cerințele prevăzute la punctul 7.1.3.4. de mai jos. Bancul de încercare trebuie să fie scaunul vehiculului efectiv.

7.1.3.2.1.6. Trebuie efectuate următoarele măsurători:

7.1.3.2.1.6.1. Viteza căruciorului imediat înainte de impact (numai în cazul săniilor de decelerare, necesară pentru calcularea distanței de oprire);

7.1.3.2.1.6.2. Distanța de oprire (numai în cazul săniilor de decelerare), care poate fi calculată prin dubla integrare a decelerației înregistrate a saniei;

7.1.3.2.1.6.3. Orice contact dintre capul manechinului și interiorul caroseriei;

7.1.3.2.1.6.4. Parametrii necesari pentru a efectua evaluarea vătămării pe baza criteriilor de mai sus, astfel cum se menționează la punctul 6.6.4.3.1. cel puțin în primele 300 ms;

7.1.3.2.1.6.5. Accelerația sau decelerația căruciorului și ale carcasei vehiculului cel puțin în primele 300 ms.

7.1.3.2.1.7. După impact, sistemul de siguranță trebuie inspectat vizual, fără a desface catarama, pentru a stabili dacă s-a produs vreo defecțiune.

7.1.3.2.2. Pentru încercările la impact posterior

7.1.3.2.2.1. Caroseria vehiculului trebuie rotită cu 180° pe căruciorul de încercare.

7.1.3.2.2.2. Se aplică aceleași cerințe ca în cazul impactului frontal. (punctele 7.1.3.2.1.1. - 7.1.3.2.1.5. de mai sus).

7.1.3.3. În cazul încercării cu un vehicul complet

7.1.3.3.1. Condițiile de decelerație trebuie să îndeplinească cerințele prevăzute la punctul 7.1.3.4. de mai jos.

7.1.3.3.2. Pentru încercările la coliziunea frontală, procedura este cea stabilită în anexa 9 la prezentul regulament.

7.1.3.3.3. Pentru încercările la impact posterior, procedura trebuie să fie cea stabilită în anexa 10 la prezentul regulament.

7.1.3.3.4. Trebuie efectuate următoarele măsurători:

7.1.3.3.4.1. Viteza căruciorului/a dispozitivului impactor imediat înainte de impact (numai în cazul săniilor de decelerare, necesară pentru calcularea distanței de oprire);

7.1.3.3.4.2. Orice contact al capului manechinului cu interiorul vehiculului;

7.1.3.3.4.3. Parametrii necesari pentru a efectua evaluarea vătămării pe baza criteriilor de mai sus, astfel cum se menționează la punctul 6.6.4.3.1. de mai sus pentru cel puțin primele 300 ms.

7.1.3.3.5. Scaunele din față, dacă se pot înclina, trebuie blocate în conformitate cu indicațiile producătorului sau, în lipsa oricărei specificații, la un unghi efectiv al spătarului cât mai apropiat de 25°.

7.1.3.3.6. După impact, sistemul de siguranță pentru copii trebuie inspectat vizual, fără a desface catarama, pentru a stabili dacă s-a produs vreo defecțiune sau rupere.

7.1.3.4. Condițiile pentru încercarea dinamică sunt sintetizate în tabelul 4:

Tabelul 4

Impact frontal Impact posterior Impact lateral Încercare Sistem de siguranță Viteză km/h Impuls de încercare nr. Distanța de oprire în timpul încercării (mm) Viteză km/h Impuls de încercare nr. Distanța de oprire în timpul încercării (mm) Viteza relativă a portierei/a bancului Distanța de oprire în timpul încercării (mm) Intruziunea maximă Cărucior cu banc de încercare Orientare cu fața la direcția de mers 50 + 0 – 2 1 650 ± 50 NA NA NA 3 250 ± 50 Orientare cu spatele la direcția de mers 50 + 0 – 2 1 650 ± 50 30 + 2 – 0 2 275 ± 25 3 250 ± 50 Orientare laterală față de direcția de mers 50 + 0 – 2 1 650 ± 50 30 + 2 – 0 2 275 ± 25 3 250